OzodDayjest: “Ўзпахтасаноат” ва “Ўздонмаҳсулот” тизимида миллиардлаб сўмлик маҳсулот талон-тарож қилинган\n28 октябр 2020, Тошкент вақти: 19:23\nЎзбекистон Марказий банки раиси ўринбосари Адҳам Исламов имзоси билан “Оила даврасида” газетасига йўлланган жавоб “аравани қуруқ олиб қочиш” деб баҳоланди (“Оила даврасида”, 15 февраль). Гап шундаки, газетанинг ўтган сонларидан бирида талабаларнинг республика банкларидан таълим кредити олишида муаммолар мавжуд экани, бу борада сунъий тўсиқлар борлиги танқид қилинган эди. Ушбу мақола юзасидан таҳририятга жавоб йўллаган Марказий банк раиси ўринбосари А.Исламов муаммо ҳақида лом-мим демасдан, таълим кредити олиш бўйича яратилган имтиёзлар хусусида баландпарвоз фикрларни баён этган. Хатда бошига мусибат тушаётган, яъни шартнома пулини тўлай олмагани боис ўқишдан ҳайдалаётган талабаларни қониқтирадиган бирор фойдали маълумот берилмаган. Газета таҳририяти Марказий банкни аравани қуруқ олиб қочиш ўрнига таълим кредити бўйича муаммоларни ҳал этиш борасида амалий ҳаракатлар қилишга ундаган.\nЎзбекистон бош прокуратураси қишлоқ хўжалиги соҳасидаги ислоҳотларга тўсиқ бўлаётган бир қатор жиноятлар, жуда катта миқдорда талон-тарож ҳолатларини аниқлади (“Ҳуқуқ”, 15 февраль). Масалан, 2017 йилда “Ўзпахтасаноат” акциядорлик жамияти тизимидаги мансабдорлар томонидан 22 миллиардлик сўмлик пахта хомашёси ва маҳсулотлар талон-тарож қилинган. “Ўздонмаҳсулот” акциядорлик тизимидаги корхоналарда эса қўшиб ёзишлар ва бошқа суиистеъмолчиликларга йўл қўйилгани оқибатида 95 миллиард сўмлик бошоқли дон маҳсулотлари талон-тарож қилинган.\nМамлакатнинг турли ҳудудларида ер ажратишда таниш-билишчилик, порахўрлик ҳолатлари, мансабдорларнинг ўзи фермер хўжалиги ташкил этиб, унга ҳомийлик қилиб келгани аниқланган. Масалан, Каттақўрғон тумани ер ресурслари ва давлат кадастри бўлими бошлиғи Р.Аминов “Саодат” фермер хўжалиги раҳбаридан 2 минг доллар пора олаётганида ушланган. Умумий ҳисобда 14,4 минг гектар ер ноқонуний ажратилгани аниқланган. Бош прокуратурага кўра, минерал ўғитлар ва чорва молларини ўзлаштириш билан боғлиқ қонунбузарликлар ҳам аниқланиб, жиноий ишлар қўзғатилган.\nТошкент шаҳрида яшовчи йигит ниқоб таққан ҳолда холасининг уйига босқин уюштирди (“Постда”, 10 февраль). Исми ошкор этилмаган йигит бадавлат холасининг уйига босқин уюштириш учун пухта ҳозирлик кўрган, жиноят учун шерик топган, бозордан қўлқоп, ниқоб учун қора футболка, скотч ва бошқа нарсалар сотиб олган. Йигит таниши билан холасиникига бостириб кириб, унинг қўл-оёқлари ва оғзини скотч билан боғлаб, 23 миллион сўм, 2250 доллар ва бир қанча қимматбаҳо тақинчоқларни ўғирлаб кетган. Аммо холаси жиянини овозидан таниб қолган ва у ўша куннинг ўзида қўлга олинган. Жиноят ишлари бўйича Яшнобод тумани суди судьяси Қаҳрамон Мирсафоевга кўра, судда хола жиянини гуноҳидан ўтганини маълум қилган. Аммо бу ҳол икки йигитни жазодан озод этмаган. Уларга озодликдан маҳрум этиш жазоси тайинланган.


Рафаэл ва Фабио: “Бир кун келиб айрилишимизни билардик” / CHAMPIONAT.asia\n18:18"Женоа" президенти Шомуродовга "Ювентус"нинг қизиқиши ҳақида гапирди 1 17:56“Шўртан” раҳбарияти ўз мухлислари билан учрашув ўтказди 3 17:26Эшитдик-да! Ботирали Эргашев АГМКга ўтмоқда 9 17:25Про лига. "Бухоро" 15 нафар футболчи билан шартнома тузилганини эълон қилди 4 17:10Про лига. Шокир Йўлдошев "Шўртан"ни тарк этди 1 17:01Зинедин Зиданда коронавирус аниқланди 6 16:54Olamsport: Маҳмуд Мурадов ва Конор Макгрегор тарозига чиқди, "Хабиб чемпионликдан маҳрум қилиниши лозим" ва бошқа хабарлар 0 16:28"Бавария" Упамеканога қизиқишни тасдиқлади 3 16:25Австралиялик посбон "Арсенал"га ўтди 5 16:04"Интер" Италия Кубоги чорак финалида "Милан" билан ўйнайди 5 15:49Ўзбекистон футзал терма жамоаси амалдаги Жаҳон чемпионларига қарши ўйин ўтказади 17 15:40"Монако" "Брюгге" ўйинчиси Диаттани 16 млн евро эвазига харид қилди 0 15:21"Пахтакор" IFFHS рейтинги бўйича Осиёда 4-ўринда 36 15:18"Кристал Пэлас" "Майнц" тўпурарини 15 млн еврога харид қилиш ҳуқуқи билан 1,5 йилга ижарага олди 0 15:00Англия чемпионатида ўйнайдиган энг кекса футболчини биласизми? 5\nРафаэл ва Фабио: “Бир кун келиб айрилишимизни билардик”\nРафаэл ва Фабио улар яна “Олд Траффорд”да бирлашишларига, бу эса уларнинг фаолиятига ижобий таъсир кўрсатишига ишонишади.\n“Фабио “КПР”га ижарага кетганидан кейин одамлар менга бошқача муносабатда бўла бошлашди. Олдин улар мен билан суҳбатда ўзларини ноқулай хис қилишгандир, ахир мен доимо Фабио билан ёнма-ён бўлганман. Ўтган мавсумда мен кўпроқ очиқ муоммоларга дуч келдим ва буларни енгиб ўтишда менга шерикларимнинг суҳбатлари жуда ёрдам берди” – дейди Рафаэл.\n“Биз биринчи бор Манчестерга келганимизда бундай буюк чақирувни биргаликда қабул қилганимиздан хурсанд эдик. Бироқ биз ўшанда бир кун келиб бошқа-бошқа жамоаларда ўйнашимиз мумкинлигини аллақачон тушунгандик” - дейди Фабио.\nРафаэл: “Гари ва Фил Невиллар билан ҳам шунга ўхшаш тарих содир бўлган. Улар биргаликда “Юнайтед” учун кўп ўйин ўтказишган, кейинчалик Фил “Эвертон”да ўйнаш учун кетган”.


Ўзбекистон Республикаси Адлия вазирлиги - Адлия вазирлигида ўтказиладиган танлов НИЗОМИ\nОхирги янгиланиш : 21.10.2020\n12:52:07 (GMT +5), Чр, 21 окт 2020\n21 октябрь 2020 Аҳамият беринг\n20 октябрь 2020 Аҳамият беринг\n18 октябрь 2020 Аҳамият беринг\nМаъмурий тартиб-таомилларни такомиллаштириш масалаларида хорижий давлатлар тажрибаси\nАдлия вазирлигида ўтказиладиган танлов НИЗОМИ RSS обуна\nАдлия вазирлигида ўтказиладиган танлов НИЗОМИ\n1. Танлов аҳолини, айниқса, ёшларга қонун ҳужжатлари мазмун-моҳиятини англатиб бориш, уларда Конституция ва қонунларга ҳурмат руҳини шакллантириш ҳамда қонунчиликдаги янгиликлар билан доимий танишиб борадиган билимдон фуқароларни рағбатлантириш мақсадида ташкил этилади.\nТанловни ташкил этиш\n2. Танлов ўтказишни ташкилий-техник жиҳатдан таъминлаш Адлия вазирлигининг махсус ишчи гуруҳи (бундан буён матнда Ишчи гуруҳ деб юритилади) томонидан амалга оширилади.\n3. Танловда Адлия вазирлигининг Телеграм мессенджеридаги “Ҳуқуқий ахборот” канали (бундан буён матнда Канал деб юритилади) обуначилари қатнашиши мумкин.\n4. Олий юридик таълим олган шахслар, шунингдек адлия органлари ва муассасалари ходимлари ҳамда уларнинг яқин қариндошларининг танловда иштирок этиши тақиқланади.\n5. Танловни ўтказиш аниқ муддатлари Адлия вазирлиги томонидан белгиланади ва Каналда танлов бошланишидан 2 кун олдин эълон қилинади.\n6. Ишчи гуруҳ томонидан танлов ўтказиш муддатларига ўзгартиришлар киритиш мумкин.\n7. Танловнинг ўтказилиши ҳақида эълон Адлия вазирлигининг расмий веб-сайти, Каналда ва вазирликнинг ижтимоий тармоқлардаги саҳифаларида эълон қилинади.\n8. Танловнинг ёритилиши давлат телеканаллари ҳамкорлигида амалга оширилади.\nТанлов шартлари ва баҳолаш мезонлари\n9. Танлов 3 босқичда ўтказилади.\n10. 1-босқич Канал иштирокчилари ўртасида ўтказилади 1 ой давом этади. Танлов саволлари Каналда эълон қилинади.\n11. Танловда иштирокчилардан Каналда эълон қилинган саволларга тезкор, тўғри ва асосли жавоб бериш талаб этилади.\n12. Саволлар танлов бошланган кундан бошлаб ҳар куни 1 марта соат 19:00 дан 21:00 гача бўлган вақт оралиғида эълон қилиб борилади.\n13. Жавоблар савол эълон қилинган вақтдан бошлаб бир соат давомида телеграмдаги @tanlovadliya_bot манзили орқали қабул қилинади, ундан кейин келган жавоблар ҳисобга олинмайди.\n14. Саволлар эълон қилинганда, уларга жавоб йўллаш манзили ҳам кўрсатиб ўтилади.\n15. Ҳар бир тўғри берилган жавобга баллар қуйидагича тақсимланади:\nэнг биринчи тўғри жавоб – 2 балл;\nиккинчи тўғри жавоб – 1 балл;\nучинчи ва ундан кейинги тўғри жавоблар – 0,5 балл билан баҳоланади.\n16. Жавоблар телеграмдаги @tanlovadliya_bot манзилига келиб тушган вақт жавоб қабул қилинган вақт деб ҳисобланади. Агар бир вақтнинг ўзида бир неча манзилдан тўғри жавоблар келиб тушса ҳар бир жавобга тегишли балл берилади.\n17. Бир манзилдан жавоб бир неча қисмларга бўлиб жўнатилган тақдирда, охирги келган жавоб қисми вақти жавоб келган вақт ҳисобланади. Юборилгандан кейин ўзгартирилган хабар эгаларининг натижаси инобатга олинмайди.\n18. Танловнинг шаффофлигини таъминлаш мақсадида, берилган саволларга тўғри жавоблар ва танлов натижалари жадвал кўринишида Каналда эълон қилиб борилади.\n19. Энг кўп бал тўплаган иштирокчи 1-босқич ғолиблигини қўлга киритади, қолган иштирокчилар тегишлича ўринларни эгаллашади.\nБаллар тенг бўлиб қолган тақдирда ўринлар махсус электрон қуръа ташлаш йўли билан тақсимланади.\n20. 1-босқичда дастлабки 200 ўринни эгаллаган иштирокчилар 2-босқичга ўтган ҳисобланади.\n22. 2-босқич http:// http://test.adliya.uz сайтида ўтказилади.\n23. 2-босқичда Иштирокчилардан сайтдаги онлайн тест саволларини ечиш талаб қилинади. Тестда иштирок этиш учун иштирокчиларга тегишли логин ва парол тақдим этилади.\n24. Тўғри ечилган тестлар тегишли равишда автоматик тизим орқали баҳоланиб борилади.\n25. Энг кўп балл тўплаган 20 нафар иштирокчи рейтинг асосида аниқланади ва 3-босқичга ўтади.\n26. 3-босқич вазирликда ҳуқуқий мавзуда индивидуал суҳбатлар тарзида ўтказилади.\n27. Босқич иштирокчилари маълум график асосида вазирликка чақирилади ва ҳайъат аъзолари иштирокидаги суҳбатдан ўтказилади.\n28. Ҳар бир иштирокчи билан суҳбат ҳайъат аъзолари томонидан баҳоланади.\n29. Энг кўп балл тўплаган 1 нафар иштирокчи ғолиб ҳисобланади.\n30. Танлов ғолибига Малайзияга бориш имкониятини тақдим этувчи икки кишилик йўлланма топширилади.\n31. Танлов иштирокчиларининг 3-босқичда иштирок этиши уларнинг ўз маблағлари ҳисобидан амалга оширилади.\n32. Танловни тайёрлаш, ўтказиш ва ғолибларни тақдирлаш билан боғлиқ харажатлар ҳомийлар маблағлари ҳисобидан амалга оширилади.\n33. Танловни ташкил этиш ва уни ўтказиш билан боғлиқ низолар қонунчиликда белгиланган тартибда ҳал этилади.


Ўзбекистон Ёзувчилар уюшмаси » Кумуш АБДУСАЛОМОВА. АБАДИЯТ ИЛДИЗЛАРИ\nАсосий Муносабат Кумуш АБДУСАЛОМОВА. АБАДИЯТ ИЛДИЗЛАРИ\n“Алишер Навоий” метро бекати. Бир гуруҳ сайёҳлар бекатни томоша қилиб, ҳайратланиб юрибди. Фарҳод ва Ширин, Лайли ва Мажнун гўёки “Хамса” достонидан чиқиб ушбу манзилни макон тутгандек таассурот уйғотади кишида. Меҳмонлардан бири — хушсурат француз хоними ўз тилида таржимон йигит билан мутафаккир бобомизнинг бой мероси ҳақида фикрлаша бошлади. Уларга ғурур билан қараб қўйдим: улуғ бобомизни бутун дунё танийди! Бекатдан чиқишим билан рўпарамда Алишер Навоий номидаги адабиёт музейи намоён бўлди! Шеърият мулкининг султони бўлган бобомиз шу жойдаги ҳайкал тимсолида бахтиёр набираларига меҳр ила тикилиб, тил ва сўз ҳақида шундай деяётгандек:\nГуҳар неки, баҳри мавжварсен.\nШу беназир сатрлар сабаб барча ёшларни бирдай хушнуд этган Президентимизнинг “Алишер Навоий номидаги Тошкент давлат ўзбек тили ва адабиёти университетини ташкил этиш тўғрисида”ги Фармони ёдимга тушди.\n1989 йил 21 октябр Ўзбек тилига давлат тили мақоми берилган муборак кун. Бу кун қандай қутлуғ бўлса, мен учун янги университетни ташкил этиш борасидаги фармон қабул қилинган сана ҳам худди шундай азиз ва мукаррамдир. Ўзбек тили ва адабиётига меҳр қўйган, она тилимизни мукаммал ўрганган ҳолда адабиётимизни инглиз тили орқали дунёга олиб чиқмоқчи бўлган ёшлар ушбу университетда таҳсил олишлари қандай яхши. Университет ҳовлисини тил тилсимининг беназир билимдони, бобомиз ҳазрат Навоийнинг ҳайкали безаб туриши қувончимизни икки карра оширгани ҳам рост. Ушбу янги олий ўқув юрти уч дарёдан тўйинадиган денгизга ўхшайди. Бу денгиз халқимизнинг асрлар давомида авайлаб, асраб келган хазинаси — она тилимиздир.\nФармонда белгиланишича, янги университет уч факултетдан иборат бўлади. Бундан ташқари, университет қошида Илмий-тадқиқот институти ҳам фаолият олиб борар экан. Ҳаяжонли янгиликларни ўқишда давом этамиз. Фанлар академиясининг Алишер Навоий номидаги адабиёт музейи янги университет таркибига кириб, унинг асосида Ўзбек тили ва адабиёти музейи ташкил этилади. Она тилимиз учун ташкил этиладиган муҳташам музейни тезроқ кўргим келиб кетди. Кўз ўнгимда асрлар давомида вақт тўфонларига бардош бериб келаётган минг йиллик қўлёзмалар пайдо бўлди.\nЮртбошимиз томонидан қабул қилинган Фармонни ўқир эканман, она тилимизнинг илдизлари абадият заминига янада чуқурроқ кириб боришига астойдил ишондим.\nМетродаги француз хонимни эсладим. Уни тўхтатиб: “Кечирасиз, хоним! Яна бир хайрли ишдан, хушхабардан сизни хабардор этмоқчиман! Юртимизда янги университет ташкил этилмоқда. Унда ўзбек-инглиз таржимаси факултети ҳам бор. Навоий бобомнинг ва бошқа забардаст ўзбек адабиёти вакилларининг асарларини бемалол инглиз тилида ўқишингиз мумкин!” дегим келди.\nЙўлимда давом этдим. Мана, Алишер Навоий номидаги Миллий боғ, Алишер Навоий номидаги кинотеатр, Алишер Навоий номидаги Миллий кутубхона! Энди йўлимда учраган ҳар бир ватандошимнинг юрагида Ул буюк зот бўй кўрсатгандек бўлаверади.


Пенсиялар ошиши, шифокорлар учун имтиёзлар: Ўзбекистонда 1 июлдан нималар ўзгаради? - 01.07.2021, Sputnik Ўзбекистон\nЎзбекистонда 1 июлдан ёшига доир энг кам пенсия миқдори 20%га оширилади, давлат органлари ходимларининг хизмат автомобиллари учун махсус рақамлар жорий... 01.07.2021, Sputnik Ўзбекистон\nТОШКЕНТ, 1 июл - Sputnik. Ўзбекистонда қонунчилигида 1 июлдан бошлаб бир қатор ўзгаришлар бўлиши кутилмоқда. Бу ҳақида Адлия вазирлиги қуйидагиларни маълум қилмоқда. Пенсия, нафақа, субсидиялар: Тиббиёт: Тадбиркорлик:Давлат бошқаруви:Қонунчиликдаги ушбу ва бошқа ўзгаришлар билан батафсил Ҳуқуқий Ахборот порталида танишиш мумкин.\nянги қонун, пенсия, шифокорлар тавсияси\n12:36 01.07.2021 (янгиланди: 13:02 01.07.2021)\nЎзбекистонда 1 июлдан ёшига доир энг кам пенсия миқдори 20%га оширилади, давлат органлари ходимларининг хизмат автомобиллари учун махсус рақамлар жорий этилади.\nТОШКЕНТ, 1 июл - Sputnik. Ўзбекистонда қонунчилигида 1 июлдан бошлаб бир қатор ўзгаришлар бўлиши кутилмоқда. Бу ҳақида Адлия вазирлиги қуйидагиларни маълум қилмоқда.\nПенсия, нафақа, субсидиялар:\nПенсия ва нафақалар миқдори оширилади;\nОлис ва чекка ҳудудларда жойлашган боғчаларга субсидиялар тўланади;\nОнкологик ва гематологик беморларнинг вилоятлардан республика ихтисослаштирилган марказларига келиш харажатлари қоплаб берилади;\nБепул тиббий ёрдам олиш ҳуқуқини берувчи ордер бериш тизими жорий этилади;\n“Ҳамширалик иши” билан мустақил шуғулланиш учун ўрта тиббиёт мутахассисларига ўзини ўзи банд қилиш асосида рухсат берилади;\nИш стажи 5 йил бўлмаган олий маълумотли тиббиёт ходимларини нодавлат тиббиёт ташкилотларига ишга қабул қилиш билан боғлиқ талаблар давлат тиббиёт муассасаларига тенглаштирилади;\nАсосий фаолияти паррандачилик бўлган тадбиркорлар учун айрим солиқ ставкалари 50 фоиз миқдорида қўлланилади;\nҚурилиш материаллари ишлаб чиқариш корхоналарига берилган кредитлар бўйича фоиз харажатларини қоплаш учун компенсациялар тақдим этилади;\nЯнги қуриладиган савдо майдони 15 минг квадрат метрдан ортиқ савдо-кўнгилочар комплексларида кинотеатр ташкил этиш мажбурий ҳисобланади;\n“Масофавий электрон декларациялаш божхона постлари” синов тариқасида ташкил этилади;\nСолиқ органларида солиқ тўловчиларнинг ҳисобини юритиш жисмоний шахснинг шахсий идентификация рақами (ЖШШИР)дан фойдаланган ҳолда амалга оширилади;\nҚўшилган қиймат солиғи тўловчиси бўлган чорвачилик, паррандачилик ва балиқчилик хўжаликларига республика бюджетидан тегишли миқдорда субсидия ажратилади;\nМансабдор шахсларнинг хизмат сафарлари ва хориждан келган меҳмонларни кутиб олиш харажатлари Очиқ маълумотлар порталига жойлаштирилиб борилади;\nДавлат органларида хизмат автотранспортлари давлат рақами белгиларининг янги типи жорий этилади;\nШахсларни профилактик ҳисобга олишнинг электрон тизими жорий этилади;\nДавлат органларида таълим ташкилотлари ўқитувчиларини шартнома асосида жалб қилиб, ҳафтада камида бир маротаба ходимларни хорижий тилга ўқитиш амалиёти йўлга қўйилади;\nЖамоатчилик фикри асосида шакллантирилган тадбирларни молиялаштиришга ажратиладиган туман (шаҳар)лар бюджетлари қўшимча маблағларининг энг кам миқдори 10 фоиздан 30 фоизга оширилади;\nРаҳбар ва ходимларнинг антропометрик кўрсаткичларини рейтинг асосида таҳлил қилиш тизими жорий этилади;\nҚонунчиликдаги ушбу ва бошқа ўзгаришлар билан батафсил Ҳуқуқий Ахборот порталида танишиш мумкин.


Аргентина 15 йиллик танаффусдан сўнг халқаро облигациялар чиқарди\n09:47 / 20.04.2016\nАргентина халқаро кредит бозорида умумий қиймати 16,5 млрд долларлик облигацияларни жойлаштирди ва ундан тушган маблағ ҳисобига 22 апрель куни реструктуризация қилишни рад этган кредиторлари олдидаги қарзини тўлайди. Республика иқтисодиёт ва молия вазири Альфонсо Прат-Гай шу ҳақда маълум қилди.\n"Бугун биз 2001 йил дефолтидан батамом қутилдик. Жума куни бизга маблағлар келиб тушади, шунинг ҳисобидан кредиторлар олдидаги 9,3 млрд долларлик қарзимизни ёпамиз", - дея изоҳ берган вазир.\nУнинг сўзларига кўра, шу пайтгача Аргентина турли фондлар билан кредит портфелини ёпиш тўғрисида 220та келишувни имзолаган. Улар давлат қарзини реструктиризация (кредит шартларини қайта кўриб чиқиш) қилишни рад этган эди. Ушбу битимлар қарзларни 40 фоизга камайтиришни кўзда тутади.\nПрат-Гайнинг қайд этишича, Аргентина тур муддатли облигацияларни жойлаштирган. Улар 3, 5, 10 ва 30 йилга мўлжалланган. Уларнинг ўртача фоиз ставкаси йиллик 7,14 фоизни ташкил этади. Инвесторлар кўпроқ 5 ва 10 йиллик облигациялага қизиқиш билдиришмоқда. Умумий ҳисобда, Аргентинага 68,6 млрд доллар кредит таклифи билдирилган, аммо якунда Буэнос-Айрес 16,5 млрд долларлик облигация жойлаштиришга қарор қилган.\nВазирнинг айтишича, Аргентина йил охиригача Нью-Йоркда бошқа облигация жойлаштирмайди.\nПрокуратура ўз раддиясини рад этди. «Тошкентни титратган прокурор» терговда


Япониялик магнат пуллар қанчалик бахт келтиришини билиш мақсадида 9 млн доллар тарқатмоқчи\nЖаҳон 14:29 / 12.01.2020 10587\nЯпониялик миллиардер Юсаку Маэдзава твиттердаги обуначилари ўртасида “ижтимоий тажриба” ўтказиб, унинг доирасида 9 млн доллар тарқатишга ваъда берди. Бу ҳақда Reuters ахборот агентлиги хабар берди.\nТадбиркор тадқиқот ўтказиб, унинг ғолибларига миллион йендан (9 минг доллар) бермоқчи ва бу пуллар уларни қанчалик “бахтиёр” қилишини билмоқчи.\n“Агар ўз истакларини жиловлай олмайдиган бирор кишига пул бериб, унга шу тариқа ҳаётини ўзгартиришга имконият берилса, нима юз беради? Сиз ҳаётингизни ўзгартира оласизми?”, деб ёзган миллиардер твиттерда.\nМиллиардер пулларни минг нафар обуначисига тарқатмоқчи. Ғолиблар миллиардер томонидан твиттерда қолдирилган хабарни ретвит қилувчи кишилар орасидан тасодифий равишда танлаб олинади. Берилган пуллар уларнинг ҳаётига қанчалик таъсир қилаётгани мунтазам ўтказиладиган сўровномалар давомида кузатиб борилади.\nТадбиркор пулларни тарқатишни мамлакат аҳолисига улар ишлаши-ишламаслигидан қатъи назар вақти-вақти билан тўланувчи таянч даромад ғоясига қизиқиш билан боғламоқда.\n44 ёшли Юсаку Маэдзаванинг 2017 йил май ойига кўра бойлиги 3,6 млрд долларга баҳоланган ва у бу кўрсаткич билан Япониянинг энг бадавлат одамлари орасида 14-ўринни эгаллайди.\n2018 йил сентябрда Mаэдзава Ой атрофида фазовий кемада айланиб чиқадиган биринчи тижорий йўловчи бўлиши маълум қилинганди. У 2023 йилга белгиланган Ойга парвозни SpaceX компаниясининг BFR ракетасида амалга ошириши кўзда тутилган.


Бу қизиқ\t19 Ноябрь 2021 19:28 5925\nГидрометеорология хизмати маркази эртага, 20 ноябрь куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб тумуан тушиши мумкин. Шамол шарқдан 3-8 м/с тезликда эсади. Ҳарорат кечаси 2-4° совуқ, кундузи 8-10° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 3-8° совуқ, кундузи 5-10° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 10-15° илиқ бўлади.\nТошкент, Жиззах, Самарқанд, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 1-6° совуқ, кундузи 8-13° илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 12-17° илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 1-6° совуқ, кундузи 5-10° илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 5-10° совуқ, кундузи 0-5° илиқ бўлади.\n15 Январь 22:19 118327\n15 Январь 22:39 59853\n16 Январь 18:38 55379\n15 Январь 08:25 35157


Ана холос! Мушуклар бир-бирига коронавирус юқтириши мумкин\nКоронавирусга чалинган мушуклар, ҳатто COVID-19 аломатлари кузатилмаётган бўлса ҳам соғлом ҳайвонларга вирус юқтириши мумкинлиги аниқланди. Бу ҳақда АҚШнинг Висконсин университети олимлари ўтказган тадқиқот натижаларига таяниб Associated Press хабар бермоқда.\nТадқиқот давомида олимлар учта мушукни одамлардан олинган коронавирус билан касаллантирган. Кейин уларнинг ҳар бири соғлом мушук билан бир жойга қўйилган. Орадан беш кун ўтгач, касалланган мушукларга бириктирилган соғлом мушукларда ҳам вирус аниқланган. Бироқ уларнинг ҳеч бирида COVID-19 аломатлари кузатилмаган.\nОлимларнинг фикрича, ушбу тадқиқот натижалари вируснинг мушуклардан одамга юқиши эҳтимолини яна ўрганиб чиқиш лозимлигини кўрсатмоқда.\nШу билан бирга, Америка ветеренария тиббиёт ассоциацияси (AVMA) ўз баёнотида ҳайвонлар лабораторияда атайин касалланган бўлса ҳам, бу уларнинг табиий муҳитда ҳам шу вирус билан осонликча касалланишини англатмаслигини билдирган.\nҲайвонларнинг коронавирус юқтириб олгани ҳақида аввал ҳам маълум қилинганди. Хусусан, Нью-Йоркдаги Бронкс ҳайвонот боғида йўлбарс коронавирус юқтириб олганди. Бу — дунёда йўлбарснинг коронавирусга чалиниши билан боғлиқ биринчи ҳолат, АҚШда эса ҳайвоннинг коронавирус юқтириб олгани аниқланган биринчи ҳолат эди. Ҳайвонот боғида йўлбарсга мазкур инфекция уни парваришлаётган ходимдан юққан бўлиши мумкин, деб ҳисобланмоқда.\nКейинчалик Нью-Йорк штатида уйда боқилаётган икки мушукда коронавирус ҳам қайд этилган. Вирус одамдан юққан бўлиши мумкинлиги тахмин қилинган.


АҚШ Афғонистонда Россияга қарши катта куч ярата олмайди - эксперт\n17:28 25.06.2019 (Янгиланган 19:21 25.06.2019)\nАҚШ Россия билан Хитойни Афғонистонда тўқнаштиришни орзу қилмоқда – эксперт фикри.\nТОШКЕНТ, 25 июн – Sputnik. Россия Фанлар академиясининг Хавфсизлик муаммолари маркази мутахассиси Константин Блохин фикрига кўра, АҚШ Россия билан Хитойни Афғонистонда тўқнаштиришни орзу қилмоқда.\nЯқинда АҚШнинг The Wall Street Journal нашрида эълон қилинган мақолалардан бирида АҚШ қўшинларини Афғонистондан чиқарганидан сўнг, Россия ва Хитой манфаатлари у ерда тўқнашиши мумкинлигиа ҳақида сўз юритилган эди.\n“Бундай мақолалар пайдо бўлишидан мақсад – айнан АҚШнинг икки йирик рақиби бўлган Россия ва Хитойни тўқнаштириш ва айнан ЕвроОсиё ҳудудида”, - дейди эксперт.\nБлохин айтишига қараганда, олдин АҚШлик мутахассислар Афғонистон ҳудудидан ҳам Россия ҳам Хитойга босим ўтказиш учун фойдаланишни мақсад қилган эди. Лекин бугунги кунда АҚШ ушбу нотинч мамлакатда ўз таъсирини камайтиришга мажбур бўлмоқда. Секин-аста улар Афғонистондан чиқиб кетишга мажбур бўлишади, лекин кета туриб ҳам улар бу ерда “секинлаштирилган мина” қўйиб кетишга ҳаракат қилиши мумкин. Умуман кўплаб америкалик мутахассислар учун Россия билан Хитойни уриштириш ғояси – “идея фикс” бўлиб қолган.\nРоссиялик эксперт фикрига кўра, АҚШ қанчалик ҳаракат қилмасин, ушбу ҳудудда Россияга қарши сезиларли куч ярата олмайди. Чунки ушбу ҳудуд мамлакатларини Россия билан кўплаб алоқа ришталари ва манфаатлар боғлаб турибди.


AKFA Университети кампусини қуриш учун AKFA Medline қимматли қоғозлар бозоридан маблағ жалб қилди\n12:00 / 26.05.2021\nAKFA Университети таъсисчиси AKFA Medline муомалага номинал қиймати 10 миллион сўмни ташкил этадиган 21 100 дона корпоратив облигацияларни чиқарди. Облигациянинг муомала қилиш муддати беш йил. Облигациялар ёпиқ обуна йўли билан ягона инвестор Abu Dhabi Uzbek Investment Company (ADUI) инвестицион компаниясига жойлаштирилди.\nМаълумот учун, ADUI 2019 йилнинг июль ойида ташкил этилган. Компания 2019 йилнинг март ойида Ўзбекистон Президенти Шавкат Мирзиёевнинг БААга ташрифи доирасида Ўзбекистон ва БАА ўртасида имзоланган ўзаро ҳамкорлик шартномаси натижасида ташкил этилди. ADUI'нинг устав фонди 100 миллион долларни ташкил этади ва Абу Даби Ривожланиш Фонди (ADFR, улуши 75%) ҳамда Ўзбекистон Реконструкция ва Ривожланиш Фонди (ЎРРФ, 25%) маблағлари ҳисобидан ташкил этилган. ADUI Ўзбекистонда юқори салоҳиятга эга бўлган инвестицион лойиҳаларни молиялаштиради.\nADFR 1971 йил 15 июлда Абу-Даби ҳукумати номидан имтиёзли кредитлар ва грантлар шаклида ёрдам кўрсатувчи етакчи миллий ташкилот сифатида ташкил этилган бўлиб, ривожланаётган давлатларда иқтисодий ва ижтимоий тараққиётга эришиш бўйича тадбирларни қўллаб-қувватлашга қаратилган лойиҳаларни молиялаштириш мақсадида ташкил этилган. ADFR шунингдек, фойда олувчи мамлакатларда иқтисодий ривожланишни тезлаштиришда муҳим роль ўйнаб, хусусий секторни рағбатлантиришга сармоя киритади.\n- Ўзбекистон Президенти Шавкат Мирзиёев мамлакатимизда таълим тизимини ривожлантиришга катта аҳамият бермоқда. Мамлакатимизда яратилган шарт-шароитлар туфайли янги олий таълим муассасалари, жумладан хусусий университетлар ташкил этилмоқда. AKFA Университетининг замонавий кампусини ташкил қилиш учун бизнинг жамоа таълим тизимига тўғридан тўғри хорижий сармоялар жалб қилди, - деди AKFA Medline бош директори Камола Мирзалиева. - Мен Темур Раҳмонов раҳбарлик қилаётган Abu Dhabi Uzbek Investment Company компаниясига профессионализм ва облигацияларини сотиб олиш бўйича қабул қилган қарорига ўз миннатдорчилигимни билдираман.\n- Биз Ўзбекистон хусусий компаниялари томонидан сармояга катта эҳтиёж борлигини кўрмоқдамиз. Компаниялар муқобил молиялаштириш манбаларини қидириб капитал бозорига кирмоқдалар. Келажакда биз бундай транзакциялар сони ошишини кутмоқдамиз, - деб таъкидлади SAB Capital Advisory бошқарувчи ҳамкори Самариддин Шамсиев.\nAKFA Университети бош директори Камола Мирзалиева бошчилигидаги AKFA Medline жамоасига кампус қурилиши учун маблағ жалб қилишда амалга оширган ишлари учун ўз миннатдорчилигини билдиради. Таъсисчи ва Камола Мирзалиеванинг қўллаб-қувватлаши туфайли ҳозирда университетнинг кампуси қурилиши жадал давом этмоқда. Таълим сифатини таъминлашда моддий-техник база муҳим роль ўйнайди. Замонавий кампус талабаларимиз учун яхши совға бўлади.\nЭслатиб ўтамиз, AKFA Университети кампусини қуриш ишлари жорий йилнинг февраль ойида бошланди. Кампус қурилиши учун 20 гектар ер участкаси харид қилинди.\nШуни таъкидлаш лозимки, AKFA Университетининг кампусини қуриш бўйича лойиҳани бир неча босқичда амалга ошириш режалаштирилган. Лойиҳанинг биринчи босқичи 2021 йилда якунланиши кутилмоқда.\nКампус ҳудуди бир неча зоналарга бўлинади: таълим бинолари зонаси, турар жойлар зонаси, маъмурият зонаси, маданият зонаси, спорт зонаси ва клиника зонаси. Барча зоналар ҳалқа йўли ва хиёбонлар билан боғланади. Бу эса университет талабалари ва ходимларининг керакли бинога бир неча дақиқада етиб олишларига имконият яратади.\nAKFA Университетининг кампуси 10 минг нафар талабаларга мўлжалланган. Кампус ҳудудида кутубхона, кафетерий, ётоқхона, спорт иншоотлари, лабораториялар, клиника ва бошқа объектлар жойлашади. Ётоқхона 3 минг кишига хизмат қилиш имкониятига эга бўлади.\nҚайд этамиз, ҳозирда AKFA Университетида тиббиёт, фармацевтика ва стоматология, ҳамширалик иши, бухгалтерия ва молия, иқтисод, архитектура ва дизайн, компьютер муҳандислиги, дастурий таъминот ва инглиз тили факультетлари мавжуд.


АҚШ разведкаси бошлиғи: Россия «қудратли давлат бўлиб кўриниш»га уринаяпти\n09:54 / 29.07.2016\nАҚШ Миллий разведкаси директори Жеймс Клэппернинг баёнот беришича, Россия АҚШ президентлиги учун сайловолди кампаниясига аралашишга уриниши мумкин. Чунки, Москва ўз қўшниларининг сиёсий жараёнларига кўп бора аралашган, деб хабар қилмоқда Bloomberg.\nУнинг сўзларига кўра, Россия Демократик партияси Марказқўмининг электрон почта серверларини бузиш билан Қўшма Штатлардаги сиёсий жараёнларга таъсир этишга уринганини тасаввур қилиш хато бўлмайди.\nУ шунингдек, Аспен шаҳрида бўлиб ўтган форумда қилган маърузасида, Россия томони коммунизм эмас, балки Чор Россияси даврига қайтганини ва ўша давр услубида ўзини энг қудратли давлат сифатида намоён этишга уринаётганини таъкидлаган.\nШу билан бирга, у айни вақтда электрон почта серверларини бузишда айнан Россияни айблаш эрта эканини қайд этган, деб ёзади Politico.\nМаълумки, Россия президент Владимир Путин, Петербург халқаро иқтисодий форуми доирасида, «Америка — буюк давлат» ва «эҳтимол ягона буюк давлат» эканини таъкидлаган ва Қўшма Штатлар билан ҳамкорлик қилишга тайёрлигини билдирган эди.


Эрдўғон Москвада Путин билан учрашди\nКремлда Россия президенти Владимир Путиннинг Туркия президенти Ражаб Тойиб Эрдўғон билан сўзлашувлари бошланди. 2017 йил, 10 март.\nКремлда Россия президенти Владимир Путиннинг Туркия президенти Ражаб Тойиб Эрдўғон билан сўзлашувлари бошланди.\nУчрашув бошида Путин Москва-Анқара алоқалари жадал суръатлар билан мустаҳкамланаётгани тўғрисида баёнот берди.\nХабарларга кўра, икки давлат раҳбари ҳамкорлик ва “Турк оқими” газ қувури ҳамда “Оққуюв” атом электр станцияси қурилишини муҳокама қилади.\nУчрашув натижалари бўйича бир қатор икки томонлама ҳужжатлар имзоланиши кутилмоқда. Сурия можаросини бартараф этиш масалалари ҳам муҳокама қилиниши айтилди.\nРоссия ва Туркия раҳбарларининг сўнгги учрашуви ўтган йилнинг октябрида бўлиб ўтган эди.\n2016 йилнинг январидан Россия Туркиянинг мева-сабзавотини ҳамда гўштнинг баъзи турларини импорт қилишни тўхтатиб қўйган эди. Октябрдаги учрашувдан сўнг Россия эмбаргони қисман бекор қилган.


Сенат ялпи мажлисида сенатор Наримон Умаров Экология қўмитаси ҳисоботидан қониқмаганини айтиб, кўзга кўринарли иш олиб борилмаганини танқид қилди.\nОлий Мажлис Сенати ялпи мажлисида Экология қўмитасининг белгиланган даврда амалга оширган ишлари ҳисоботи эшитилди. Шунингдек, қўмита раиси ўринбосари сенаторлар берган саволларга жавоб берди.\nЯлпи мажлисда сенатор Наримон Умаров қўмита ҳисоботидан қониқмаганини, мораторий даври тугашига оз муддат қолгани, лекин кўзга кўринарли иш олиб борилмаганини танқид қилди. Унинг сўзларига кўра, ҳукумат томонидан қўмитага етарлича ваколатлар берилган бўлса-да, бундан фойдаланилмаган.\n«Мен Экология қўмитасининг бу ахборотидан қониқмадим. Чунки қонунда ҳам, Вазирлар Маҳкамаси қарорида ҳам ҳамма ваколатлар берилган. Президент ўзи мутлақ ваколат бердики, шундан фойдаланиш керак эди. Мораторий тугашига 6 ой қолди.\nЭкспертиза деган механизм бор, қурилиш бошланишидан олдин экспертиза ўтказилади, рухсат берилмаса, банкдан ишни тўхтатади ва маблағни кўчиртирмайди. Қўмита шу механизмдан фойдаланмаяпти, экспертиза бошқа дунё, қўмита бошқа бир дунё: экспертиза берган хулосани, қўмита инспекторлари бермайди.\nИқтисодий жарималар сизларнинг қўлингизда, Вазирлар Маҳкамасига чиқинглар, инфляция бўляпти. Тўхтаб қолган жойи йўқ-ку, 2010 йилдаги қарор билан 5 ёки 6 баравар жарима билан ишлаяпсиз. Президент айтяпти-ку, иқтисодий жазоларни кучайтиринглар деб. Дарахт экаман-экмайман, кесаман-кесмайман – бу шунчаки гап, соат учдан кейин кесса, биров қўлидан ушламайди, хоҳлаган ишини қилади. Шу маънода қўмита механизмдан мутлақо фойдаланмаяпти.\nШунинг учун таклифим, 15 кун муҳлат бериш керак, шу вақт ичида қонунчиликка ўзгартириш киритиш таклифини тайёрлаб, ҳукуматга ва Сенатга тақдим қилсин. Ҳозир биз 1 соатдан бери нимани муҳокама қиляпмиз, мораторийга 6 ойгина қолган бўлса.\nҚўмитада 10 йил аввал мен ҳам раис бўлганман. Аввалги ва ҳозирги шароитларни таққослаб бўлмайди, фойдаланиш керак, холос.\nШунча вақтдан бери бизнинг вақтимизни олди: эски гап, эски тоғора. Яшил иқтисодиётга ўтиш дегани нима – аслида экологиянинг талабларига мос ривожланиш керак эмасми? Яшил иқтисодиёт алоҳида юрибди, қўмита алоҳида юрибди. Озгина бўлса ҳам билим бўлиши керак-ку бу соҳада», дея фикр билдирди сенатор.\nСенат раиси Танзила Норбоева мораторий аслида қўмитага соҳадаги ишларни тартибга солиш учун имконият бўлганини таъкидлади.\n«Белгиланган мораторий қўмита учун имконият эди. Шу муддатда айнан шу ишларни тўғрилаб олишингиз учун мораторий берилган. Мораторий даврида кесилмасин-да кейин кесилаверсин дегани эмас. Қонунчиликни такомиллаштириш, механизмларни қайта кўриб чиқиш, жамоатчилик билан алоқаларни ўрнатиш – барчасини йўлга қўйиб олиш учун имкон эди. Мораторий даври тугагандан сўнг ишланган механизм ўз-ўзидан ишлаб кетилаверарди, афсуски мораторийга 6 ой қолди, лекин ҳеч нарса тайёр эмас», деди Танзила Норбоева.


Доллар курси ўсиши бўйича Ўзбекистон тўртинчи ўринда - 01.06.2016, Sputnik Ўзбекистон\nУшбу йил бошидан бери 5 МДҲ мамлакатида доллар курси ўсди, ҳамдўстлликнинг қолган мамлакатларда эса - у пасайди. 01.06.2016, Sputnik Ўзбекистон\n© Sputnik / Антон Денисов / Фотобанкка ўтишВалюта курсларини кўрсатувчи электрон табло\nУшбу йил бошидан бери 5 МДҲ мамлакатида доллар курси ўсди, ҳамдўстлликнинг қолган мамлакатларда эса - у пасайди.\nТОШКЕНТ, 1 июн — Sputnik. 2016 йилнинг январ ойидан бошлаб Ўзбекистонда расмий АҚШ доллари курси 4% га ўсди. Бу МДҲ давлатлари орасида тўртинчи кўрсаткич бўлди, деб хабар бермоқда Nuz.uz сайти.\nСобиқ Иттифоқ давлатлари орасида миллий валютага нисбатан Доллар курсининг ўсиши бўйича биринчи ўринда Тожикистон – 12.5 %, Беларуссия – 6,5 %, Украина – салкам 4,86% ва Молдова 1,78 %.\nТуркманистонда Доллар курси ўзгармаган ва у 3,5 манатни ташкил қилади. Айтиб ўтиш керакки, ушбу давр ичида МДҲнинг бошқа мамлакатларида АҚШ доллари миллий валютага нисбатан арзонлашди.


ЯНГИ ЙИЛ БАЙРАМИ ҚАНДАЙ КУТИБ ОЛИНАДИ? » "Оқдарё овози" газетаси\nЯНГИ ЙИЛ БАЙРАМИ ҚАНДАЙ КУТИБ ОЛИНАДИ?\nЯнги йилни бутун дунё халқлари ўзгача шукуҳ билан қаршилайди. Ушбу байрамнинг эътиборли жиҳати шундаки, у ҳар бир мамлакатда турлича нишонланади ва асрлар давомида яшаб келаётган урф-одат ва удумларга бойдир.\nМасалан, шу куни Колумбия кўчаларида эски йилнинг рамзи сифатида узун ёғоч оёқли қўғирчоқ-одамларни учратиш мумкин. Шотландлар "Хонадон ўчоғидаги олов ҳеч қачон ўчмасин, дастурхони эса тўкин бўлсин" деган ниятда мезбонникига кўмир бўлагини олиб боришади.\nАнглияда 1752 йилда Янги йил расмий байрам мақомини олган. 1843 йилда эса ушбу сана муносабати билан ёру дўстларга табрик хати юбориш анъанаси пайдо бўлган. Шу куни Лондон кўчаларида катта сайил уюштирилиб, Беркли майдонига келган ҳар бир киши карнавал иштирокчисига айланиши мумкин.\nИнглизлар Янги йилдаги биринчи меҳмон хонадон аъзоларига албатта омад келтиришига ишонишади, шу боис кўпинча ёш, келишган ва соғлом йигитни кутишади. Малла, сариқ сочли эркаклар, шунингдек, аёллар иложи борича уйга қўйилмайди. Мамлакатнинг баъзи жойларида сочнинг рангига эътибор қилишмайди. Одамлар меҳмондорчиликка нон, пирог, туз ва бир бўлак кўмир олиб боришади. Чунки нон ва пирог мўл-кўллик, кўмир иссиқлик, туз эса бойлик рамзи ҳисобланади\nЛондондаги машҳур "Big Ben" соати 24 га бонг урганда мушакбозлик бошланади ва ҳамма байрам мадҳиясини куйлайди. Қадимий таомилга кўра шу онларда эски йилни кузатиш ва Янги йилни кутиб олиш учун уй эшиклари очиб қўйилади.\nИталияликлар одатда Янги йил арафасида қизил рангли кийим ва жиҳозларни харид қилишади. Шу боис дўконларнинг пештахталари қирмизи рангдаги буюмлар билан тўлдирилади. Байрам дастурхонида албатта ёнғоқ, узум ва ясмиқ донидан тайёрланган таом бўлиши шарт. Чунки Италияда ёнғоқ - узоқ умр, узум - тинчлик-хотиржамлик, ясмиқ дони - соғлиқ рамзи саналади. Мамлакатнинг айрим ҳудудларида Янги йил кириб келишидан олдин бой-бадавлат бўлиш ниятида 12 дона узум истеъмол қилинади. Шунингдек, салбий оқибатлардан қутулиш учун идиш-товоқлар синдирилади. Фарзанд кўриш орзусидаги эр-хотинлар биргаликда анор ейишади, турмушлари фаровон бўлишини хоҳлаганлар эса 1 январь куни чўнтакларини тўлдириб кўчага чиқишади.\nИталияда Қорбобони Баббо Натале деб аташади ва у америкаликларнинг Санта Клаусига жудаям ўхшайди. Бироқ байрам совғаларини болаларга у эмас, балки олий жаноб Фея Бефана улашади. Афсоналарга кўра у ярим тунда учиб келиб, йил бўйи ўзининг яхши хулқи ва одоби билан бошқаларга ўрнак бўлганларга турли ширинликлар, тўполончиларга эса кўмир бўлагини қолдириб кетади.\nЯнги йилнинг эртасига кўчада кекса ёки букри одамни учратиш, бундан ташқари, эрта тонгда, яъни қуёш чиққунга қадар уйга булоқдан сув олиб келиш хайрлидир.\nЯнги йилни кутиш одати ҳамма халқларда бор. Янги йил ҳамма халқларда бирдай 1 январдан бошланмайди. Баъзи халқлар вақт ҳисобини Ой-Қуёш тақвими бўйича олиб борадилар, шунинг учун йилнинг бошланиши бир жойда кузга тўғри келса, бошқа жойда қишга тўғри келади.\nЎрта Осиё ва яқин Шарқ халқларида Наврўз байрами қадимий, анъанавий янги йил байрами ҳисобланади. Қадимги римликларда март йилнинг биринчи ойи ҳисобланган, чунки бу вақтда дала ишлари бошланган. Йил 10 ойдан иборат бўлган, кейин ойлар сони 2 та кўпайган. Милоддан аввал 46-йилда Рим императори Юлий Цезарь йилнинг бошланишини 1 январга кўчирди. Унинг номи билан аталган Юлий тақвими бутун Европага тарқалди. Шу тариқа янги йилни қиш вақтида кутиш расм бўлди. Ҳижрий-шамсий йил ҳисоби бўйича янги йил кўпчилик Шарқ мамлакатларида 21 мартда кутилади. Исломий тақвим бўйича эса янги йил ҳар йили 10-12 кун олдинга сурилади ва муҳаррам ойининг 1-куни йил боши ҳисобланади.


MLS. Барча ўйинлар бир вақтда бошланади ёхуд сўнгги тур учун превью / CHAMPIONAT.asia\n13:40"Реал" Холанд билан шартнома имзолаш учун, Хакимидан фойдаланиши мумкин 0 13:16Карикатура: Ла Лигага 8 июндан рестарт берилади! 0 12:50Мартинеснинг собиқ клуби президенти ўйинчининг "Барселона"га ўтишига ишончи комил 0 12:34Бундеслигада ўйнаган осиёлик: Али Дайи 0 12:20АПЛ тарихидаги энг муваффақиятли трансферлар (Топ-10) 12 11:57"Манчестер Юнайтед" ва "Ньюкасл" португалиялик спорт директори учун рақобат қилмоқда 3 11:32Зидан карантин қоидаларини бузганлиги учун 1500 евро миқдорида жаримага тортилди 0 11:07Жами трансферларига энг кўп пул сарфланган футболчилар 9 10:44Карикатура: "Реал"нинг 6 йилдан кейинги тахминий таркиби 7 10:20Беларусь чемпионати. Яхшибоев "Витебск"га қарши ўйинни ўтказиб юборади 6 09:50“Барселона” ва “Реал” Кулибали трансферидан воз кечди 2 09:39АРХИВ. 2009 йилги "Бунёдкор" - "Насаф" учрашуви, майдонда Шомуродов ва Муртозаев 1 09:32“Рома” Мхитарянни олиб қолишни хоҳламоқда 2 09:11Феллаини АПЛга қайтиши мумкин 1 08:52“Ювентус” Игуаинга нарх белгилади 0\nMLS. Барча ўйинлар бир вақтда бошланади ёхуд сўнгги тур учун превью\n06 окт 2019 23:47\nБугун, АҚШ маҳаллий чемпионатининг 42-турига старт берилади ва унда мусобақанинг плэй-офф босқичига даъвогар клублар жанги бўлиб ўтади.\nҚолган ўйинлар эса, шунчаки расмийатчилик учун ўтказилади.\nАламзада жамоалар тўқнашуви\nЎтган турда, меҳмонда "Реал Солт-Лейк" жамоасига ютқазиб қўйган "Хьюстон Динамо" ўз майдонида яна бир мағлуб "Лос-Анжелес Гэлакси"ни қабул қилади. Албатта, учрашувда меҳмонлар таркибидаги супер форвард Златан Ибрагимович гол уриш учун ҳар қачонгиданда кўпроқ ҳаракат қилади. Сабаби, у тўпурарлар пойгасида Карлос Велани қувиб ўтиши учун иккита гол етмаяпти.\nШарқда етакчилар жанги\nЎз минтақасида узоқ вақтдан бери пешқадамликни ҳеч кимга бермай келаётган Нью-Йорк шаҳри бош жамоаси ҳам чемпионлик масаласини аллақачон ҳал қилиб бўлган. Улар мавсум давомида чемпионлик учун жиддий рақобат тақдим этган "Филадельфия" майдонига сафар қилишади. Кўрамиз, ашаддий рақиблар ўртасидаги баҳсда ким муваффақиятга эришаркин.\nЭркин торонтоликлар "экипажчилар"га қарши\nЯкунланган турда "сенсацион" равишда етакчи жамоалардан бири "Филадельфия"ни ўз муҳлислари қаршисида ишончли ҳисобда енгган ва айни вақтда, йўқотадиган нарсаси қолмаган "Коламбус Крю" "Торонто" меҳмони бўлишади. Мезбонлар плэй-офф босқичидаги иштирокини нақд қилишган. Шундай экан, иккала жамоа ҳам ортиқча босимсиз чиройли футбол кўрсатишга ҳаракат қилади.\nБутун мавсум давомида кутилмаган ва ажойиб ўйинлари билан муҳлис-у мутаҳассисларни ҳайратга солган ва чемпионлик учун кескин кураш олиб борган жамоалар сўнгги турга келиб, ўзаро ҳисоб-китоб қилиб олишади. Унда "Сиетл Саундерс" ўз уйида азалий рақиби "Миннесота"ни меҳмон қилади. Ха, АҚШ чемпионатига бефарқ бўлмаган футбол ишқибозларини қизиқарли учрашув кутмоқда.\nЖорий турдаги ягона муҳим аҳамиятга эга бўлган баҳсда, плэй-офф босқичига чиқиш учун деярли бир ҳил имконияти бор жамоалар тўқнаш келишади. Ўтган тур доирасида Канзас шаҳрига сафар қилиб, дуранг қайд этган ва қалтис вазиятга тушиб қолган "Портленд Тимберс" ўз майдонида етакчига мағлуб бўлган Сан-Хосе"ни қабул қилади. Ўртага ҳал қилувчи босқич йўлланмаси қўйилган ўйин қизиқарли бўлиши кўпчилик томонидан таҳмин қилинмоқда.\nЧикаголиклар Орландога учишади\nЯкунланган турда, ўз майдонида “Торонто”ни енга олмаган ва шу тариқа кейинги босқичга чиқиш имкониятидан маҳрум бўлган “Чикаго Файр” жамоаси бу сафар ўтган ҳафта ҳаттоки, яққол аутсайдерга ҳам очко улашган яна бир баҳтсиз клублардан бири “Орландо Сити” меҳмони бўлади. Мавсум ярмидан жамоа сафига келиб қўшилган бўлсада, ажойиб маҳсулдорликни намойиш этиб келаётган Луиш Нанидан ишқибозлар чиройли ўйин ва фантастик голлар кутиб қолишади. Эьтиборлиси, Чикаго шаҳри жамоаси тўпурарлари Николич ва Си Жей Сапонг айнан португалиялик вингер каби 12 та гол уришга муваффақ бўлишган.\n“Буқалар” Монреальда меҳмон\nПлэй-офф масаласини аллақачон пишитиб қўйган клублардан бири “Нью-Йорк Ред Буллз” аввалги турда “Ди Си Юнайтед” билан очколарни бўлишиб олганди. Энди улар, тобора маҳаллий муҳлисларнинг ёқимтойига айланиб бораётган Боян Кркич етакчилигидаги кейинги босқич йўлланмасидан қуруқ қолган жамоа “Монреаль Импект” майдонига сафар қилишади. Европанинг кўзга кўринган топ-клубларида ўйнаб, тажриба орттирган испаниялик форвард сўнгги тур баҳсида ҳам ўзини кўрсатиш учун астойдил ҳаракат қилишига шубҳа йўқ.\nЧемпион Колорадога сафар қилади\nЎз минтақасида тенгсиз деб топилган ва биринчилардан бўлиб, ҳал қилувчи босқич йўлланмасини қўлга киритган “Лос-Анжелес” плэй-оффдан ҳали умидини узмаган “Колорадо” меҳмони бўлади. Мезбонлар олдинги турда, далласликларни ўз муҳлислари қаршисида йирик ҳисобда тор-мор келтиришганди ва шу орқали, кейинги раундга ўтиш йўлида ажойиб имкониятга эга бўлишди. Кўрамиз, Лос-Анжелес шаҳри бош жамоаси ўзи учун аҳамиятсиз ўйинда рақибига шафқат қилармикин. Маьлумот ўрнида шуни таькидлаб ўтиш жоизки, Колорадоликларнинг кўпчиликка маьлум ва машҳур бўлган тажрибали дарвозабони Тим Ховард яқиндагина берган интервьюсида фаолиятини якунлашини эьлон қилди. Агар жамоа кейинги босқич масаласини ижобий ҳал қила олмаса, ушбу учрашув фаҳрий кипер учун ҳайрлашув ўйини бўлиши мумкин.\nЎртамиёна аутсайдерга қарши\nКам сонли қаримас футболчилар сирасига кирувчи ва ҳали ҳамон ўзининг “шедевр” голлари билан барчани ҳайрат уммонига ғарқ қилаётган Уэйн Руни етакчилигидаги “Ди Си Юнайтед” кейинги босқич масаласини ижобий ҳал қилган. Улар бу турда, ўз майдонларида жорий мавсум ҳеч омади юришмаган бечораҳол “Цинициннати”ни қабул қилишади. Меҳмонлар оҳирги учрашувда, муҳлислари ҳурмати учун ҳам фақат ва фақат чиройли ва мазмунли ўйин намойиш этишлари шарт.\nКанзасликлар Далласда меҳмон\nМавсумдаги сўнгги ўйинини ўтказадиган ва кейинги босқичга чиқишдан умидини батамом узиб бўлган жамоалардан бири “Спортинг Канзас-Сити” бу турда, “Сан-Хосе” ва “Колорадо” билан плэй-офф йўлланмасини қўлга киритиш йўлида кескин кураш олиб бораётган “Даллас” майдонига сафар қилади. Ушбу баҳс, мезбон жамоа учун ҳал қилувчи аҳамият касб этганлиги важидан катта қизиқиш доирасида турибди. Ишқибозлар курашларга бой ажойиб учрашув гувоҳига айланишади.\nЕтакчи ва аутсайдер қарама-қаршилиги\nЎтган турда, юксак жасорат кўрсатга ҳолда кимсан Ибра жамоасини мағлубиятга учратган “Ванкувер” ўз уйида плэй-офф йўлланмасига эга чиққан омадли клублардан бири “Реал Солт-Лейк”ни меҳмон қилади. Марк дос Сантос бошчилигидаги жамоа олдинги ўйинни мардонавор курашиб, ғалаба билан якунлаганига қарамай улар учун барчаси тугаган. Афсуски, ғарбий зонанинг энг қолоқ иштирокчисини сўнгги ўринда қолиши аниқ бўлиб улгурган. Американинг Юта штати клуби эса, ўз ишқибозларига навбатдаги чиройли зафарини тақдим этиш учун ҳаракат қилади.\nБутун мавсум давомида иложи борича, стабил ўйин кўрсатишга интилиб келган кучли жамоалар ўзаро баҳс олиб боришади. Унда, мамлакат бош совринининг амалдаги соҳиби “Атланта” ўз майдонида “Нью-Инглэнд”ни қабул қилади. Иккала клуб ҳам плэй-офф йўлланмасини нақд қилишган. Атланта шаҳри жамоаси аввалги турда, аутсайдерлардан бири “Монреаль” меҳмони бўлди ва дуранг қайд этди. “Инқилобчилар” бўлса, ўз муҳлислари кўз ўнгида кимсан минтақа чемпиони Нью-Йорк шаҳри бош жамоасини ишончли ҳисобда таслим этди.


Ш.Мирзиёев: “Дуо қилган, дуо олган ҳеч қачон кам бўлмайди. Бундай жойдан ҳеч қачон барака аримайди” (+ видео)- Kruz.uz\nШ.Мирзиёев: “Дуо қилган, дуо олган ҳеч қачон кам бўлмайди. Бундай жойдан ҳеч қачон барака аримайди” (+ видео)\n13:03, 22.01.2017 1688 0 Жамият\nДавлатимиз раҳбари Қорақалпоғистондаги Имом Эшон Муҳаммад жоме масжидига ташриф буюрди. Президент у ерда диний идора вакиллари, қорақалпоғистонлик фахрийлар ва нуроний отахонлар билан учрашди. Учрашувда маънавият, ёшлар тарбияси сингари долзарб масалалар ҳақида сўз борди, дея хабар бермоқда Кун.уз


Wednesday, 19 June 2013 15:10\nМарям мижозларининг қарзлари келажакда яхшигина фойда келтиришини ҳисобга олиб, маҳаллий банкнинг ёш президенти Марямга қарзни (кредитни) янада кўпайтириб беришга қарор қилади. Пиянисталарнинг қарзи гаров сифатида тургани ҳам уни ҳеч бир хавотирга солмайди. Банк қароргоҳида мутахассис-трейдерлар мижозларнинг қарзларини “кайф заёми” ва “алкашлар заёми”га айлантириш эвазига улкан миқдорда товон (комиссия) пулини ишлаб олиш йўлларини ўйлаб топишади. Кейин эса бу заём облигациялари халқаро қимматли қоғозлар бозорида савдога қўйилади. Энг юқори рейтинг «ААА» сифатида сотилаётган ушбу қимматли қоғозлар аслида ишсиз пиянисталарнинг қарзлари эканини янги сармоядорлар охиригача тушуниб ҳам етишмайди. Қимматли қоғозлар нархи аста ўса бошлайди ва унинг активлари мамлакат етакчи даллоллари (брокерлари) ичида энг юқори ўринга чиқиб кетади.\nКунларнинг бирида облигациялар нархи ошиб турганида мазкур маҳаллий банкнинг таҳлика бўйича менежери Марямнинг кичик ресторанида йиғилиб қолган қарзларни қайтаришини талаб қилишни ўйлаб қолади. Бу ҳақда у Марямга хабар қилади. Марям эса ўз навбатида қарзга ичган пиянисталаридан пул талаб қила бошлайди. Аммо ўз-ўзидан равшанки, ҳамон ишсиз бўлган, пул топа олмаётган пиянисталар қарзларини қайтара олишмайди. Марям қарз (кредит) мажбуриятларини адо қила олмаслигига кўзи етиб, ўзини “синдим” (дефолт) деб эълон қилди. Энди у хонавайрон (банкрот) бўлганди. Кичик ресторан ёпилди ва унинг ўн бир ишчиси ишсиз қолди. Бир кечада кайф заёми ва алкашлар заёми облигациялари ўз нархининг тўқсон фоизини йўқотди. Мазкур фойдаларнинг тушиб кетган нархлари банкнинг лаёқатдорлигини (ликвидлигини) йўқ қилади ва янги қарз бериш имкониятларини чеклаб, кредитлаш ва бутун иқтисодий фаолликни тўхтатиб қўйди.\nМарямга тўлов учун кенг имтиёзлар берган кичик рестораннинг озуқа таъминотчилари ўз фирмаларининг нафақа фондларини турли хил қимматбаҳо қоғозларга айлантиришган эди. Улар ҳозирги вақтда тўланишидан умидлари узилган қарзлардан воз кечишга мажбур бўлишади ва уларнинг облигациялари ҳам тўқсон фоиз нархини йўқотади. Кичик ресторанни вино билан таъминловчилар ҳам банкротлик эълон қилади, шундай қилиб уч авлодни боқиб келаётган оилавий бизнес ҳам ўз якунига етади. Пиво билан таъминловчини эса рақиб (конкурент) сотиб олиб, маҳаллий фабрикани ёпади ва бир юз эллик ишчини ишдан бўшатиб юборади.\nБанк, даллоллик (брокер) фирмалари ва уларнинг раҳбарлари ҳукуматдаги таниш-билишлари тарафидан берилган миллиардлаб долларли ёрдам пакетлари эвазига қутқариб қолинди.\nМарямнинг кичик ресторанига бирон марта бўлса ҳам кириб ичмаган, ишлаб турган ўрта синф вакиллари бўлмиш ишчиларга каттагина солиқ солиш йўли билан ёрдам пакетига ҳам маблағ топилади.\nМуаллиф нега бу нарсаларни ёзиб, вақтимизни оляпти, дея ҳайрон бўлманг. “Қатрада қуёш акс этади” деганларидай, Марямнинг ресторанидаги ишларни 2011 йилги дунё иқтисодида рўй бераётган чуқур иқтисодий таназзул ҳолатларига менгзайдиган бўлсангиз, муаллиф бу ёзувлари билан нима демоқчи бўлаётгани бироз ойдинлашади. Шундай эмасми?\nMore in this category: Афина тепасидан бир назар... »


8 ёшли балиқчи бола рекорд оғирликдаги хавфли акулани тутди » Ўзбекистон янгиликлари – Zamin.uz\n17 октябрь 2019, 08:38\nАвстралиянинг Сидней шаҳри яқинида Жейден Миллауро исмли 8 ёшли болакай 314 килограммлик акулани қармоғига илинтирди. Бу ҳақда Daily Mail нашри хабар берди.\nБола ўз отаси ва қайиқ сардори билан Сидней яқинида балиқ овлаш вақтида катта ўлчамдаги йўлбарс акулани тутиб олган. Улар соҳилга қайтгач, тутилган акула рекорд ўлчамга тортиши мумкинлигини аниқлашган.\nТаъкидланишича, болакай 2 ёшидан бери балиқ овлайди ва тутган акуласи у учун энг каттаси бўлган.\nАввалги рекорд Ян Хиссей исмли балиқчига тегишли бўлиб, у 1997 йилда 312 кглик йўлбарс акулани тутган. Ушбу натижа балиқлар турига кўра балиқчиликдаги рекордларни кузатиб борувчи халқаро уюшма томонидан қайд қилинган.\nЙўлбарс акулалар инсон учун ўта хавфли ҳисобланади. Улар ўртача 4,25 метр узунликкача ўсиб, 635 кггача тош босади. Гиннесс рекордлар китобига ушбу турга мансуб 5,5 метр узунликка ва ярим тонна оғирликка эга акула киритилган.\nЯнгиликлар » Дунё » 8 ёшли балиқчи бола рекорд оғирликдаги хавфли акулани тутди\n13:23 Дайвер акулани карахт қилиб қўйди (видео)\n12:53 Улкан балиқ акулани ютиб юборди (видео)\n10:39 "Ҳайратдан қотиб қолдик". Балиқчилар ҳомиладор “буқа-акула”ни ушлашди\n22:12 Португалияда динозаврлар вақтида яшаган акулани ушлашга муваффақ бўлинди (Видео)\n10:04 Ирландияда ҳаваскор балиқчи улкан акулани қармоққа тутди


20:30 / 14.11.2017\nKUN.UZ таҳририятининг ижодий жамоаси 5-8 ноябрь кунлари Навоий вилоятининг Нурота туманида бўлди. Ушбу сафар давомида аҳоли томонидан таҳририятимизга йўлланган мурожаатлар, жумладан, коммунал соҳа, йўллар таъмири,бўш иш ўринлари ва шу каби масалалар ўрганилди.\nСафар давомида мазкур туманларда истиқомат қилувчи аҳоли билан суҳбат қурилди, самимий ва меҳнаткаш бу одамларнинг дарди тингланди, қувончлари баҳам кўрилди. Қолаверса, мазкур туманларнинг табиати ҳам ўз манзараси билан бизни ўзига боғлаб олди.\nЯқин кунларда Навоий вилоятининг Нурота туманига қилинган мазкур сафар репортажлари тақдим этилади.\nНавоий вилояти Нурота


Янги концепция: тиббиётни ривожлантириш ва аҳоли саломатлигини самарали ҳимоялаш кафолатидир | Общественное здравоохранение | Medical Express | Medical Express\nЯнги концепция: тиббиётни ривожлантириш ва аҳоли саломатлигини самарали ҳимоялаш кафолатидир\nМамлакатимизда Президентимиз Шавкат Мирзиёев ташаббуси асосида соғлиқни сақлаш тизимини ислоҳ қилиш, аҳолини сифатли тиббий хизмат билан қамраб олиш, пировардида энг улкан мақсад — одамларни рози қилиш йўлидаги саъй-ҳаракатлар изчил давом эттирилмоқда. Ўтган йилда олиб борилган изчил ислоҳотларнинг мантиқий давоми сифатида “Фаол инвестициялар ва ижтимоий ривожланиш йили” дея номланган 2019 йилни ҳам улкан мақсад-у вазифалар билан бошлаб олдик. Муҳими, инвестицияларни жалб этиш, тадбиркорлик, бизнес учун янада қулай муҳит яратиш, янги иш ўринлари ташкил этиш, аҳоли даромадларини кўпайтириш, пенсия таъминотини яхшилаш каби ишлар қатори, соғлиқни сақлаш тизими ҳам янада ривожлантирилади.\nТиббиётимизда янги давр\nЮртбошимизнинг ўтган йил 28 декабрдаги Олий Мажлисга Мурожаатномасида юртимиз тараққиётини янги босқичга олиб чиқиш борасида белгилаб берилган кўплаб устувор йўналишлар аҳолининг эртанги кунга бўлган ишончини, улкан мақсадларга эришиш йўлидаги шаштини янада кучайтирди. Мурожаатда барча саъй-ҳаракатларимизнинг асосида тинчлик ва соғлиқ турганига алоҳида эътибор қаратилиб, миллатимиз генафондини сақлашда профликатика ва соғлом турмуш тарзининг ўрни алоҳида эканига урғу берилди. Яъни, касалликларнинг олдини олиш, тизимни молиялаштириш, тиббиётда давлат хусусий шерикчилигига эътибор қаратиш, онкологик касалликлар, шу билан бирга, бошқа турли хавфли касалликлар профилактикасига устувор аҳамият бериш лозимлигини қайд этиб ўтилди. Ушбу устувор вазифалардан аён бўладики, фаолиятимизга янада масъулият билан ёндашиб, фаол меҳнат қилишимиз талаб этилади.\nДавлатимиз раҳбарининг ўтган йил 7 декабрдаги “Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида”ги Фармони бу борада муҳим аҳамиятга эга бўлди.\nУшбу Фармон билан тасдиқланган 2019 — 2025 йилларда Ўзбекистон Республикаси соғлиқни сақлаш тизимини ривожлантириш концепцияси ҳамда 2019 — 2021 йилларда Ўзбекистон Республикаси соғлиқни сақлаш тизимини ривожлантириш концепциясини амалга ошириш чора-тадбирлари дастури соҳа ривожида янги даврни бошлаб беради. Ушбу жараён нафақат фуқароларимиз, балки халқаро ҳамжамият томонидан ҳам катта хайриҳохлик билан кутиб олинди.\nЧунончи, Жаҳон соғлиқни сақлаш ташкилотининг Европа минтақавий бюроси директори Жужанна Якаб ҳам тиббиёт тизимини ислоҳ қилиш бўйича 2025 йилгача мўлжалланган 7 йиллик ривожлантириш концепциясига юқори баҳо бериб, дунё давлатларининг энг илғор тажрибаларини ўзида уйғунлаштирган ушбу концепция тизимни янада ривожлантириш, аҳоли саломатлигини асраш баробарида, соҳа ходимларини ҳар томонлама қўллаб-қувватлаш имконини ҳам беради, дея эътироф этган эди.\nУстувор йўналишлар ижроси\nКонцепцияда соғлиқни сақлаш тизимини тубдан ислоҳ этиш борасида қўйидаги устувор вазифалар акс этган:\n- соғлиқни сақлаш соҳасида миллий қонунчиликни такомиллаштириш;\n- тиббиёт соҳасида замонавий бошқарув тизимини ва ҳудудларда соғлиқни сақлашни ташкил этишнинг “кластер” моделини шакллантириш;\n- тиббиёт соҳасини молиялаштириш тизимини такомиллаштириш;\n- тиббий ёрдамнинг самарадорлиги, сифати ва оммабоплигини ошириш;\n- оналик ва болаликни муҳофаза қилиш тизимини такомиллаштириш;\n- хусусий тиббиёт, давлат-хусусий шериклик механизмини ва тиббий туризмни ривожлантириш орқали инвестицияларни кенг жалб этиш;\n- фармацевика тармоғини жадал ривожлантириш;\n- тиббий кадрлар тайёрлаш, қайта тайёрлаш, малака оширишнинг самарали тизимини яратиш, тиббиёт фанини ривожлантириш;\n- Электрон соғлиқни сақлаш тизимини кенг жорий этиш.\nКўриниб турибдики, ушбу вазифалар ижросини таъминлаш тиббиёт ходимлари зиммасига улкан масъулият юклайди. Жумладан, 2019 йил 1 апрелдан республикамиз айрим туманларида тиббиёт муассасаларини “ҳар бир даволанган ҳолат” учун клиник-харажат гуруҳлари бўйича ва киши бошига молиялаштириш тизимини эксперимент тартибида жорий этилади.\nЖорий йил 1 июлдан вилоят ва туман (шаҳар) даражасидаги стационар муассасаларида аралаш молиялаштириш тизимини жорий этиш, бунда кафолатланган бепул тиббий хизмат ҳажмига кирмайдиган даволаш турлари пуллик асосда амалга оширилади. Бундан ташқари, айрим даволаш-профилактика муассасаларини ишлаб чиқилган инвестиция лойиҳалари асосида белгиланган тартибда инвесторларга ишончли бошқарувга берилади. Ўзбекистонда замонавий бошқарув тизими ва ҳудудларда соғлиқни сақлашни ташкил этишнинг “кластер” модели шакллантирилади. 2021 йил 1 январдан Ўзбекистон Республикасида мажбурий тиббий суғурталаш босқичма-босқич жорий этилади.\nСоҳада соғлом рақобат муҳити шакллантирилади\nДарҳақиқат, Концепцияда жуда муҳим йўналишларга эътибор қаратилган. Мисол учун хусусий соғлиқни сақлаш тизими, давлат-хусусий шериклигини ва тиббий туризмни ривожлантириш орқали инвестицияларни кенг жалб этиш масаласига олайлик. Бу борадаги саъй-ҳаракатлар, ўз навбатида, соҳада соғлом рақобат муҳитини шакллантириб, аҳолини янада сифатли ва замонавий тиббий хизмат билан қамраб олиш имконини беради.\nШундан келиб чиққан ҳолда, айтиш мумкинки, ўтган йилнинг ўзида 400 дан ортиқ хусусий тиббиёт муассасалари ташкил этилди. Бундан ташқари, тиббиёти ривожланган хорижий давлатлар билан ҳамкорликни жадаллаштираяпмиз. Айни пайтда пойтахтимизда замонавий тиббиёт ва илм-фаннинг энг сўнгги ютуқлари асосида барпо этилаётган Болалар кўп тармоқли тиббиёт марказининг қурилиши жадаллик билан олиб борилмоқда. Ушбу мажмуа 2020 йилда фойдаланишга топширилиши кўзда тутилган. Давлат томонидан Корея Республикаси иқтисодий ривожланиш ва ҳамкорлик фонди (EDCF) билан биргаликда бунёд этилаётган ушбу лойиҳанинг умумий қиймати 130,58 миллион долларни ташкил этади. Тиббиёт марказининг қурилиши ва жиҳозланиши билан бир қаторда, марказда ишлайдиган кадрлар малакасини ошириш бўйича ҳам қўшма лойиҳалар амалга оширилмоқда. Янги тиббиёт муассасаси 280 ўринга эга бўлиб, клиникада кунига 250 беморни қабул қилиш ва йилига 1500 дан кўпроқ мураккаб ва ноёб операция ўтказиш имконияти яратилади. Бундан ташқари, Ўзбекистон соғлиқни сақлаш вазирлиги ҳамда Кореа Республикаси Миллий тиббий суғурта хизмати ўртасида юртимизда мажбурий тиббий суғурта тизимини жорий қилишда ўзаро ҳамкорлик бўйича шартнома имзолангани ҳам диққатга сазовор.\nШунингдек, яна бир тиббиёти ривожланган, жумладан, онкология йўналишида кўплаб ютуқларга эришган Германия давлати билан ҳам қатор лойиҳаларни амалга оширишга киришдик. Ўзбекистон Республикаси Соғлиқни сақлаш вазирлиги ҳамда OPASCA German Oncology Solutions GmbH томонидан 50 миллион евро қийматидаги энг сўнгги технология ва жиҳозлар билан таъминланган, замонавий клиника бунёд этиш ҳамда Германиянинг нуфузли Мангейм университети клиникаси билан ўзбекистонлик мутахассисларни тайёрлаш лойиҳасини амалга ошириш юзасидан келишув имзоланди.\nНатижада, ўта оғир, мураккаб ва гумонли ҳолатларга ҳам аниқ ташхис қўйиш ва самарали даволаш имкони юзага келади. Энг муҳими, ушбу замонавий шифохонада германиялик етакчи мутахассис ва олимлар доимий асосда ишлайди. Бундан ташқари, Мангейм университети клиникаси профессорлари томонидан ўзбекистонлик мутахассисларни тайёрлаш йўлга қўйилади. Шу тариқа мамлакатимиз тарихида биринчи маротаба тиббиётнинг барча йуналишлари бўйича Германиянинг энг илғор тиббиёт марказида мутахассисларимизни мунтазам тайёрлаш ҳамда малака ошириш тизимига асос солинди.\nБундан ташқари, соғлиқни сақлаш ва фармацевтика соҳасида Германиянинг «Fresenius Vamed» ҳамда «Dautrus Capital” каби нуфузли компаниялари билан амалга оширилиши мўлжалланаётган қатор истиқболли лойиҳаларни алоҳида таъкидлаш жоиз.\nЖумладан, Ўзбекистон-Германия бизнес форуми доирасида республика Соғлиқни сақлаш вазирлиги ҳамда германиялик ҳамкорлар билан пойтахтимиздаги Тошкент тиббиёт академияси ҳудудида кўп тармоқли клиника бунёд этиш юзасидан келишув имзоланди. Лойиҳага 100 миллион евро миқдоридаги инвестиция жалб этилади. Қувонарлиси, кейинчалик вилоятларда ҳам немис технологияси асосида ишлайдиган шундай кўп тармоқли клиникалар очилиши режалаштирилган.\nБирламчи тиббий хизмат ривожлантирилади\nКонцепцияда яна бир соҳа – бирламчи тиббий профилактика хизматини ривожлантиришга ҳам устувор аҳамият берилади. Унга мувофиқ, тиббий профилактика ва касалликларни эрта аниқлаш ишлари янги босқичга кўтарилади. Бундан ташқари, даволаш ва диагностика стандартларини янгилаш, клиник протоколларни жорий этиш, далилларга асосланган тиббиёт тамойилларини амалиётга кенг татбиқ этиш, микрохирургия, робот хирургияси, нуклеар тиббиёт, тиббий генетика соҳаларидаги жаҳон тиббиётининг энг сўнгги ютуқларини мамлакатимиз тиббиётига жорий этишга асосий эътибор қаратилади.\nБу борада жаҳон тиббиётининг илғор услубларидан самарали фойдаланилаётир. Хусусан, юртимизда бирламчи тиббий-санитария ёрдами кўрсатишга ихтисослаштирилган қишлоқ врачлик пунктлари, қишлоқ оилавий поликлиникалари, шаҳар оилавий поликлиникалари, туман ва шаҳар марказларида кўп тармоқли марказий поликлиникалар ташкил этилиб, улар фаолияти замон талаби ва аҳоли эҳтиёжидан келиб чиқиб такомиллаштирилмоқда. Ушбу тизимда малакали шифокорлар билан бир қаторда, 80 минг нафардан кўпроқ ўрта тиббиёт ходимлари эл саломатлиги йўлида меҳнат қиляпти.\nШу билан бирга, бу йўналишда аҳолига энг яқин бўғин — патронаж хизмати йўлга қўйилиб, унинг мақоми, мақсади ва вазифаси аниқ белгиланди. Айтиш жоизки, бирламчи тиббий-санитария бўғинида ишлаётган ўрта тиббиёт ходимларининг 26 минг нафардан кўпроғи айнан патронаж ҳамширалардир. Кейинги йилларда патронаж хизматини ривожлантириш, бу йўналишда фаолият юритаётган ўрта тиббиёт ходимларининг малака ва маҳоратини ошириш, патронаж ҳамшираларни иш жараёнида зарур бўладиган тиббий асбоб-ускуналар билан таъминлашга йўналтирилган қатор лойиҳалар амалга оширилмоқда.\nПатронаж ишларини юритишда давлат, жамоат ташкилотлари, тиббиёт муассасалари ҳамкорлиги йўлга қўйилган. Маҳаллаларда “Саломатлик мактаблари” фаолият юритяпти.\nШу ўринда патронаж ишларининг уч босқичда амалга оширилаётганини таъкидлашни истардим. Бунда аҳолининг ҳар олти ойда хатловдан ўтказиш, хонадонларда мақсадли патронаж тадбирларини ташкил этиш орқали касалликларнинг олдини олиш, ихтисослашган тиббий кўмакка муҳтож беморларга ўз вақтида малакали тиббий ёрдам кўрсатиш асосий мақсад этиб белгиланган.\nСоғлиқни сақлаш соҳасига 12,1 триллион сўм\nЎтган йил ислоҳотларга бой йил бўлди. Натижада, кўплаб соҳаларда улкан ижобий ўзгаришлар бўлди. Бу эса юртимиз тараққиёти ва халқимиз фаровонлигига хизмат қилмоқда.\n2019 йилда ҳам ислоҳотлар жараёни давом этади. Йил номига монанд инвестицияларни фаол жалб этиш ҳамда ижтимоий ривожланишга урғу берилади. Президентимизнинг 2019 йил 17 январдаги “2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол инвестициялар ва ижтимоий ривожланиш йили”да амалга оширишга оид Давлат дастури тўғрисида”ги Фармонида ҳам ушбу жиҳатларга алоҳида эътибор қаратилган.\nУмумий қиймати 16,9 триллион сўм ва 8,1 миллиард АҚШ долларига тенг лойиҳаларни амалга оширишни назарда тутувчи Давлат дастурда 5 та асосий йўналишлар: давлат ва жамият қурилиши тизимини такомиллаштириш; қонун устуворлигини таъминлаш ва суд-ҳуқуқ тизимини янада ислоҳ қилиш; иқтисодиётни ривожлантириш ва инвестицияларни фаол жалб этиш; ижтимоий ривожланиш ҳамда хавфсизлик, миллатлараро тотувлик ва диний бағрикенгликни таъминлаш, шунингдек ташқи сиёсат йўналишлари қамраб олинган.\nДавлат дастурида ижтимоий соҳа, жумладан, соғлиқни сақлаш соҳасида кўплаб вазифалар белгиланган. Давлат бюджетидан соғлиқни сақлаш соҳасига жами 12,1 триллион сўм ажратилиши режалаштирилган бўлиб, бу ўтган йилга нисбатан 1,3 баробар кўп демакдир. Шундан дори воситалари ва тиббий буюмлар харидлари харажатларига 1 триллион сўм ажратилгани диққатга сазовор. Бу аҳоли саломатлигини асраш борасидаги саъй-ҳаракатлар самарадорлигини оширишга хизмат қилади.\nУлкан марралар сари\nШу ўринда жорий йилга Давлат дастурига кўра соғлиқни сақлаш соҳаси бўйича амалга оширилиши режалаштирилган энг муҳим вазифалар ҳақида ҳам қисқача тўхталиб ўтсак.\nХусусан, жорий йилда Давлат дастури доирасида 231 та тиббиёт объектида, жумладан, 13 та республика, 44 та вилоят тасарруфидаги муассасалар, 59 та туман ва шаҳар тиббиёт бирлашмалари, 99 та қишлоқ, шаҳар оилавий поликлиникалар ва қишлоқ врачлик пунктлари, 16 та бошқа тиббиёт муассасаларида 972,3 миллиард сўмлик қурилиш-таъмирлаш ва жиҳозлаш ишларини ишларини амалга ошириш кўзда тутилган. Шу билан бирга, 27 та янги объект қуриш, 176 та объектни реконструкция ҳамда 28 та объектда мукаммал таъмирлаш ишлари олиб борилиши режалаштирилган.\nБундан ташқари, мамлакатимизда инвестиция дастурлари доирасида шифохоналарнинг моддий-техника базасини мустаҳкамлаш, соҳага янги технологияларни татбиқ этиш режалаштирилган. Шунингдек, жорий йилдан бошлаб мамлакатимизда Давлат тиббиёт муассасалари фаолияти ва уларнинг натижадорлик кўрсаткичларини баҳолашнинг рейтинг тизимини жорий этилади.\nАйни пайтда мазкур мазкур рейтинг баҳолаш тизимининг идоравий норматив-ҳуқуқий ҳужжат лойиҳаси устида иш олиб борилмоқда. Лойиҳада Соғлиқни сақлаш вазирлиги тасарруфидаги тиббиёт муассасалари фаолиятини баҳолашнинг рейтинг тизими йўлга қўйилиши белгиланган.\nҲар йил якунига кўра, мазкур рейтингни оммавий ахборот воситалари ва вазирлик сайтида эълон қилиб бориш, баҳолашни муассаса фаолиятининг якуний натижалари ва ўлчанадиган кўрсаткичлари асосида ўтказиш ҳамда бирламчи тиббиёт муассасаларида профилактика билан боғлиқ кўрсаткичларга алоҳида эътибор қаратилади.\nРейтинг натижасига кўра, энг юқори баҳоланган муассасалар раҳбарлари ва ходимларини Соғлиқни сақлаш вазирлиги маблағлари ҳисобидан рағбатлантириш, паст баҳо олганларга меҳнат шартномасини бекор қилишгача бўлган интизомий жазо чораларини қўллаш назарда тутилган.\nЯна бир қувонарли жиҳат шундаки, Тез тиббий ёрдам хизмати учун жаҳон талабларига мос бўлган, ҳаракатланиш давомида беморга реанимацион тиббий ёрдам кўрсатиш имконини берадиган 75 та реанимобиллар ва ҳаракатланиши қийин йўллардан юра оладиган 50 та махсус тез тиббий ёрдам автомашиналари сотиб олинади. Шошилинч ёрдам хизматини янги босқичга кўтариш мақсадида авиация техникаси билан таъминлаш бўйича чора-тадбирлар амалга оширилади.\nАҳолига кўрсатилаётган онкологик тиббий хизмат сифатини ошириш ва профилактик тадбирлар қамровини кенгайтириш ҳам диққат марказимизда. Режада узоқ қишлоқ ва овулларда ўзгалар парваришига муҳтож ёлғиз кексалар ва ногиронлиги бўлган шахсларга мунтазам равишда тиббий ижтимоий ёрдам кўрсатувчи тиббий ва ижтимоий ходимлар, «Қизил ярим ой» жамияти ходимлари, маиший хизмат кўрсатиш шохобчалари, Ёшлар иттифоқи вакилларидан иборат «Мобиль ижтимоий гуруҳлар» фаолиятини ташкил этиш назарда тутилади.\nХалқ генофондини сақлаш учун ҳомиладор аёллар ва болаларнинг овқатланиш рационини янада яхшилаш дастурини ишлаб чиқиш ҳамда Мажбурий тиббий суғурта механизмларини жорий этишнинг ҳуқуқий асосларини такомиллаштириш каби вазифалар ҳам жорий йилда амалга оширилади.\nКўриниб турибдики, Концепция ва Давлат дастурида дунё стандартидаги замонавий тиббиётни, жумладан, соҳадаги энг сўнгги технологиялар ва илм-фанни юртимизда татбиқ этиш орқали аҳоли саломатлигини муҳофаза қилишни янада яхшилаш баробарида, тизимли профилактика билан ҳалқимизни қамраб олиш ҳамда кўмакка эҳтиёжи бор фуқароларга сифатли тиббий ёрдам беришгача бўлган кенг қамровли жараён жорий йил давомидаги саъй-ҳаракатларимиз асоси бўлиб қолади. Фаолиятимиз самараси эса, шубҳасиз, халқимиз баҳосида намоён бўлади.


СЕРГЕЙ АБАШИН: “ЭЙФОРИЯГА БЕРИЛМАЙЛИК” « Ўзбекистон Халқ Ҳаракати\nСЕРГЕЙ АБАШИН: “ЭЙФОРИЯГА БЕРИЛМАЙЛИК”\n04 October 2019 - 17:48\nМатвиенконинг “”Ўзбекистон Евроосиё иқтисодий иттифоқига қўшилади” деган баёноти Ўзбекистонда қизғин муҳокама қилинмоқда.\nҲолбуки, бу баёнотга Россиядагиларнинг ўзлари деярли эътибор берганлари йўқ.\nБоз устига, на Россия ҳукумати ва на президент администрациясидагиларнинг бирортаси бундай қарор борасида келишувга эришилганини тасдиқлагани йўқ. Мен ҳозирча бунақанги қарор қабул қилинишига анча вақт бор деб ўйлайман. Матвиенко бу масала бўйича муҳокама қиладиган мулозимлар тоифасига кирмайди, шунинг учун ҳам бошқа манбалар тасдиқламаса, унинг сўзларини эътиборга олмаса ҳам бўлаверади.\nЎйлашимча, Ўзбекистоннинг Евроосиё иттифоқига қўшилиши масаласи нафақат Тошкент учун, балки кремль учун ҳам мураккаб ва оғриқлидир. Ўзбекистон иттифоққа қўшилса, Россия қанақанги манфаатларга эга бўлиши мумкин?\nЯнги бозорга эга бўладими? Лекин бу бозордан манфаатлар жуда катта эмас. Ўзбекистонлик мигрантларга патентларнинг бекор қилиниши ҳам нафақат иқтисодий, балки ички сиёсий зарар келтиради, негаки режим учун уҳим бўлган келгуси сайловларда мухолифат томонидан кескин танқидларни фақат кучайтиради, холос.\nЎзбек товарлари дейсизми?\nБироқ Россия иқтисодиёти учун бу товарларнинг аҳамияти принципиал даражада эмас. Ўзбек автомобилларининг маҳаллий автосаноат учун рақобатбардошлиги кучайиши мумкин. Ушбу қарорнинг сиёсий аҳамияти бор дейсизми?\nБироқ бу аҳамият ҳозирча мавҳум бўлиб қолмоқда, дея жавоб бераман.\nЭнди миграция ҳақида тўхталиб ўтайлик. Ўзбекистондаги кўпчилик Евроосиё иттифоқига қўшилсак, ўзбекистонлик меҳнат мигрантларининг аҳволи енгиллашади дея таъкидлашмоқда.\nҲа, енгиллашиши тўғри. Патентларнинг бекор қилиниши мигрантларнинг даромадини бироз кўпайтиради (инқирозлар бўлмаса, йилига 200 млн доллар атрофида). Бироқ мен мигрантларнинг ижтимоий ҳимоясида ҳеч нарса ўзгармаслиги ҳақида огоҳлантириб қўйишим керак.\nМисол учун, аллақачон иттифоққа аъзо бўлган қирғизистонлик мигрантлар ҳамон махсус хизматларнинг таъқиби остида қолиб, депорт бўлиш ва мамлакатга киришига тақиқ қўйилишидан қутилганлари йўқ.\nШунинг учун ҳам ўзбекистонлик экспертларни ушбу масала бўйича эйфорияга тушиб қолмасликлари борасида огоҳлантириб қўймоқчиман.\nРусчадан Аббос Асад таржимаси


29 ноябр 2021, Тошкент вақти: 07:47\n"Mенинг салтанатимда типратиконларнинг ҳам шиша ичида яшагани бехатарроқдир"¸ деб ғудранди юртменбоши.\nОқшом чоғи боғимда сайр этиб юрган эдим. Йўлак ёнидаги гулзордан шитир-шитир товуш эшитилди. Соқчи-поқчи писиб ўтирган бўлса керак¸ деб ўйладим.\nОртимга қарамасдан қадамимни секинлатдим. Бояги товуш такрорланди. Илкис ортимга бурилдим. Қарасам, типратикон боласи йўлкани кесиб ўтяпти. Жадал юриб устига бордим, у ғужанак бўлиб олди. Ерда ётган ғоз тухумидек бир нарсага тикилиб турганимни кўриб адьютантим югуриб ёнимга келди.\n-Тузламадан бўшаган шиша банка келтир, - дедим.\nДарҳол банка келтирди. Типратикон боласини банкага солдим. Уни адьютантимга кўтартириб қароргоҳга қайтдим. Адьютантимга рухсат бериб, хобхонамга кирдим. Банка уч литрлик эди, боя ғужанак бўлиб ётган типратиконча пўстинидан аста тумшуқчасини чиқарди. Хавф-хатар йўқлигига ишонч ҳосил қилди шекилли, аста қаддини тиклади ва банка бўйлаб сайр эта бошлади.\nШишага тумшуқчасини қадаб ҳидлаб-ҳидлаб қўяди, сўнг яна сайр этади. Бир пайт столга тирсакларимни тираб уни томоша қилаётганимни кўриб қолди: кўзмунчоқдек кўзларини афт-ангоримга қадаб, ажабланганича тикилиб тураверди. Мен ҳолатимни ўзгартирмадим. Бир-биримизга узоқ тикилдик. Охири ман ошхона томон йўл олдим. Пичоқ билан битта олма келтирдим.\nАдашмасам, “Алифбе” китобида ништарларига олма санчиб олган типратиконнинг орқасидан болалари эргашиб кетаётган ҳолат тасвирланган эди. Демак, типратикон олма еса керак деб ўйладим. Қизил олманинг пўчоғини арчиб, сўнг тўғраб-тўғраб банкага ташладим. Турпи қўлимда қолди. Олма турпига қурт тушган экан. Қуртини кўриб негадир: “Севги ҳам олмага тушган қуртга ўхшайди”, деб пичирладим. Токи қурт пўстни тешиб чиқмагунча олманинг ичида нима борлигини ҳеч ким билмайди. Сир ошкор бўлган пайтда қурт олманинг энг ширин жойларини еб адо қилган бўлади; энди олманинг ўзидан кўра ўша қурт ширинроқ бўлиб қолса керак.\nАйтишларича, Олой бозорига ташриф буюрган япон тадбиркорлари қуртлаган олмаларни танлаб-танлаб харид қилишар экан. Негаки, қурт фақат ширин олмаларга тушар эмиш. Эҳтимол, севги ҳам фақат ширин юраклардан паноҳ топар... Типратикон боласи олма тўғрамларини ҳидлаб кўрди, олд оёқчалари орасига олиб кемираётгандек ҳам бўлди. Бироқ, олмага тиши ўтмадими ёки ейишни истамадими, ишқилиб, яна банка бўйлаб сайр этишга киришди.\nЯнглишмасам, жонажон коммунистик партиямизнинг ХХ съездида сўзлаган нутқида Никита Хрушчёв: “Биз Хитойнинг иштонига типратикон қўйиб юборамиз”, деган эди. Яъни, атом бомбаси билан ён қўшнимизнинг эс-ҳушини жойига келтириб қўямиз деб пўписа қилади. Шундан сўнг ўзаро алоқаларимизга совуқчилик тушади. Мавзолейдан Иосиф Сталиннинг мўмиёланган жасади чиқариб ташлангач, чегаралар тақа-тақ ёпилади. Сталин жасади Компартиянинг хусусий мулки, уни нима қилишни Марказқўм ҳал этади, ички ишларимизга аралашманглар деб Мао Цзе Дунни ишонтиргунча Хрушчёвнинг она сути оғзидан келади... Халқаро масалалар жабҳасига ўйлаб қадам босиш керак. Типратиконни халқаро масалаларга аралаштирмаган маъқул.\nЭнди типратиконни нима қилсам экан? Уни тутишга тутиб олдим-у, лекин нима қилиш мумкинлиги тўғрисида бош қотирмаган эканман. Хўш, уни нима қилиш мумкин?.. Оббо, бу ёғи ғирт бошоғриғи бўлди-ку!\nЛоп этиб яқинда ҳаж ибодатини адо этиб қайтган битта дўстим эсимга тушиб қолди. Бўлди, топдим – эврика! Типратиконни ҳожи дўстимга совға қиламан, хурсанд бўлади. Охирги марта кўришганимизда: “Эрмак учун тошбақа боқмоқчиман”, деган эди. Тавба, ўша гапи эсимда қолибди. Бошқа гаплари паққос ёдимдан кўтарилиб кетган. Шунақаси ҳам бўлар экан-да! Ҳозир тошбақалар қишки уйқуга ҳозирлик кўраётган бўлса керак. Уларни фақат инидан топиш мумкин. Тошбақанинг қаерга ин қуришини ким билади дейсиз. Шу масалада зоолог олимлардан маслаҳат сўрасам: “Ие, юртменбоши оддий ҳақиқатни ҳам билмас экан-ку!” деб ҳиринг-ҳиринг қилишади. Яхшиси, эзма олимларга сир бой бермаганим дуруст. Бир марта сир бой бериб қўйсам борми, кейин бошимга чиқиб олишади. Мен бу халқни яхши биламан.\nҚисталоқнинг исми нимайди-я! Тилимнинг учида турибди-ю, лекин ҳеч эсимга келмаяпти: тарихий шахс номини эслатармиди ёки пайғамбарларимиздан бирортасининг шарафига қўйилганмиди? Ҳойнаҳой, ё тўнғич, ёки охирзамон пайғамбарининг исми билан аталар эди. Нима бало, хотирам сустлашиб қолдимикан? Наҳотки қариётган бўлсам?!.\nСтол остига ўрнатилган тугмачани босиб адьютантимни чақирдим.\n-Эрталабгача яқинда ҳажга бориб келган ошнамни топиб қўйгин, - дедим.\n-Хўп бўлади, - деб честь бериб чиқиб кетди адьютантим.\nЗанғар-ей, “қайси ҳожини?” деб сўрамади-я! Ишқилиб, эрталаб уч ярим мингта ҳожини қароргоҳ майдонига қаторлаштириб қўймаса гўргайди.


Яширин хавф: сочларни қуритмай ухлаш қандай оқибатларга олиб келади? - Daryo\n17:47, 26.01.2021 28864\nЯширин хавф: сочларни қуритмай ухлаш қандай оқибатларга олиб келади?\nКўпчилик болалигиданоқ ҳўл сочлар билан ухлаш яхши эмаслигини эшитган, бутун дунё оналари миллати ва динидан қатъи назар бу ҳақда жуда кўп такрорлайди. Терапевт ва стилистларнинг маслаҳати ҳам худди шундай, оналарнинг тавсиясига қарши чиқиш бефойда. Шунинг учун ҳам ҳўл сочлар ортига яширинган хавфга ойдинлик киритиш вақти келди.\nШамоллаш эҳтимоли жуда юқори\nБу шуни англатадики, бош совуқни ҳис қилиши ва натижада ётоқхонадан чиқмасдан ҳам шамоллаш эҳтимоли юқори бўлиши мумкин. Мутахассислар бу борада турлича фикр билдиради. Ҳар қандай шифокор шамоллаш – бу ҳарорат ўзгариши туфайли танада пайдо бўлмаган вирус деб айтиши табиий ва бу тадқиқот билан тасдиқланган. Худди улар айтганидек, нам сочлар, шунингдек, пайпоқ, пойабзал ва қўлқопларни ҳўллигича кийиш ҳам худди шу тарзда иммунитет тизмини бузади. Сабаби намлик туфайли тана совуганда қон томирлари торайиб, вирусга қарши курашадиган лейкоцитларнинг эркин киришига халақит беради, яъни намлик аллақачон шамоллашнинг авж олишига ёрдам беради. Умуман олганда, бундай вазият яхши эмас, шу туфайли бир қанча муаммоларнинг олдини олиш учун илиқ ётоқхонада қуруқ сочлар билан ухлаш тавсия этилади.\nСочларга зарар етиши мумкин\nАлбатта, шундай бўлиши аниқ. Машҳур сартарош Жон Ружеронинг айтишича, ҳўл сочлар билан ухлаш яхши эмас, чунки уйғонганда Хеллоуин байрамидан ташқари, ҳар қандай аёл сочини турмаклайди. Аммо сочларнинг бетартиблиги туфайли яна уларни қайтадан ювишга тўғри келиши мумкин. Агар ҳўл сочлар билан ухлашни вазият тақазо қилса, мутахассис бу борада бир нечта маслаҳатлар бериб ўтган. Бунда сочдаги чигалларни ечиш учун оз миқдорда кондиционер қўллаш керак. Агар сочлар узун бўлса, унинг енгил ўриб қўйиш мумкин. Шунингдек, уларни думалоқлаб қўйилса, эрта тонгдан чидамли ҳамда чиройли кўринишга эга бўлади.\nБундан ташқари, мутахассислар атлас қопламали ёстиқларни тавсия этади. Бу сочларнинг тезроқ қуришига ҳамда ёстиқ юзасида эркин ҳаракатланишга имкон беради. Айниқса, эрталабда сочларнинг бетартиблиги ва чигалини бартараф этади. Қолаверса, пахта, ипак қопламали ёстиқлар бош ҳамда юз териси учун фойдали. Чунки улар ажинлар пайдо бўлишининг олдини олади.\nГўзаллик салонидаги сирлар: сийрак сочларга ҳажм беришга ёрдам берадиган 10 тавсия\nСочларни тезроқ ўстириш хусусиятига эга бўлган маҳсулотлар\nВидео: Сочларни чиройли жингалак қилишнинг энг оддий усули\n11:26 Бугун 1860\nИжтимоий тармоқда «Оёғи ердан узилган Учқўрғон ЙПХ ходимлари» сарлавҳаси остида видео тарқалди. ЙҲХББ ҳолат бўйича маълумот берди\n11:05 Бугун 3749\n10:44 Бугун 1483\nVolkswagen автопилотдан фойдаланиш функциясини соатига етти евродан сотади\n10:23 Бугун 2664\nТошкент вилоятида ТАТУнинг филиали ташкил этилади\n18:34, 07.05.2021 106016\n19:29, 08.05.2021 86086\n10:23, 08.05.2021 80664\n18:46, 07.05.2021 79346


"Мураккаб чорловни қабул қилдим" - "Металлург"нинг испаниялик мураббийи Намангандаги ўйин ҳақида нима деди?\n5 ноябрь, 2021, 22:47\nТеглар:Металлург | Навбаҳор ФК | Суперлига\nCoca Cola Суперлига 24-туридан ўрин олган “Навбаҳор” – “Металлург” (1:0) учрашувидан кейин ўтказилган матбуот анжуманида дастлаб меҳмонлар бош мураббийи Луисма Эрнандез қатнашиб, ўйин ҳақидаги фикрларини билдирди.\n- Наманганда ўйин қийин кечишини билгандик. “Навбаҳор”нинг мухлислари кўп, жамоаларини қўллаб-қувватлаш орқали доимо рақиб жамоага босим қилиб туришади. Шунга қарамай, бугун яхши ўйнадик, жуда кўплаб вазиятлар яратдик, лекин охирги паллада имкониятлардан фойдаланишда бизга омад етишмаяпти, - деди Луисма Эрнандез.\n- Сизни академиядаги ишингиз орқали яхши биламиз. “Металлург”ни мураккаб вазиятда қабул қилиб, қисқа муддатда яхши ишларни амалга оширибсиз, буни бугунги ўйинда кўрдик. Жамоада қандай камчиликлар бор ва нималарни ўзгартириш керак?\n- Гарчи Ўзбекистонга дастлаб академияда ишлаш учун келган бўлсам ҳам, бундан аввал Жанубий Корея ва Кувайтдаги профессионал жамоаларда бош мураббий бўлиб ишлаганман. “Металлург”га келсак, қисқа муддатда жамоани ўйинга тайёрлашга тўғри келди. Жамоада интенсивликни, шиддатни ошириш керак. Камчиликларни тўғрилаган ҳолда, кейинги икки турда ижобий натижа қайд этишга ҳаракат қиламиз.\n- Бугун шундай натижа қайд этилишини кутганмидингиз? “Металлург”га жорий мавсум юқори ўринларни эгаллаш учун нима етишмади, деб ўйлайсиз?\n- Биз бу ерга ғалаба қозониш учун келгандик, шу боис, натижа биз учун кутилмаган бўлди. Майдонда рўй берган воқеаларни кўрдингиз, уларга алоҳида тўхталмоқчи эмасман. Мен “Металлург”да иш бошлаганимда, жамоада нимадир ўхшамаётганди, қийин вазиятга тушиб қолганди. Шунга қарамай, мураккаб чорловни қабул қилдим. Қисқа вақт ичида астойдил меҳнат қилдик, ишлашда давом этамиз. Тушунаман, жамоамиз қийин аҳволда, лекин футбол – жасур инсонлар учун, фақат қийин чақирувларни қабул қилганларгина футболда муваффақият қозонади.\n- Шартномангиз жорий мавсумга мўлжалланганми ёки кейинги йил ҳам “Металлург”даги ишингизни давом эттирасизми?\n- Мақсадим – “Металлург”га ёрдам бериш, қаттиқ меҳнат қилиш. Клубдаги келажагим борасида мавсум тугагандан сўнг раҳбарият билан гаплашамиз.\n"Навбаҳор" янги мавсумга тайёргарликни 20 декабрда бошлайди\n"Навбаҳор" уч нафар футболчиси билан шартномани узайтирди


Бу Ўзбекистон бозорларида нима ва қанча туради\n06 Iyul 13:30 / Published in Иқтисодиёт\nМутахассислар мамлакат бозорларидаги нархларни таҳлил қилиб, нима кўтарилгани ва арзонлашгани ҳақида суҳбатлашдилар. Нархлар ўзгаришини таҳлил қилиш Иқтисодий тадқиқотлар ва ислоҳотлар маркази (ИТИМ) ходимлари томонидан олиб борилди.\nТадқиқот натижалари вилоятлар, туманлар ва шаҳарлар шароитида 2021 йил 26 майдан 30 июнгача бўлган даврда озиқ-овқат маҳсулотларини қамраб олди.\nЎзбекистон Республикаси Давлат статистика қўмитасининг тезкор маълумотларига кўра, республикада картошканинг бир килограмм учун ўртача нархи ой охирига келиб 18,3% га пасайиб, 3337 сўмни ташкил этди. Ўртача нархлар даражаси Сурхондарё вилоятида килограмм учун 1600 сўмдан Тошкентда 5000 сўмгача ривожланди.\nКартошка нархларининг пасайиши ички бозорда вазият барқарорлашаётганидан далолат беради.\nКартошка нархларининг пасайиши 12 та минтақада кузатилмоқда. Шундай қилиб, энг катта пасайиш Хоразм (25,8% га), Фарғона (25,6% га), Сурхондарё (24,6% га) ва Наманган (23,8% га) вилоятларида қайд этилди.\nТуманлар бўйича картошканинг килограмми энг юқори нархларга эга бўлган биринчи 5 та туман, улар Янгиюл (5000 сўм/кг), Мирзо-Улуғбек (4913 сўм/кг), Чилонзор (4848 сўм / кг), Юнусобод (4720 сўм/кг) ва Қибрай (4586 сўм/кг) туманларида қайд этилган.\nКўриб чиқилаётган даврда республикада ўртача нархларнинг кўтарилиши юқоридаги учта маҳсулотда қайд этилди: мол гўшти (1,0% га ёки кг учун 61 867 сўм), сут (1,2% га ёки 6160 литр учун), шакар (1,0% ёки кг учун 8 492 сўм).\nМинтақалар нуқтаи назаридан нархларнинг энг катта ўсиши қуйидагилар учун қайд этилди:\n— мол гўшти Хоразм (5,0% га), Қашқадарё (1,7% га) вилоятларида, шунингдек, Қорақалпоғистон Республикасида (1,7% га) ва Тошкент шаҳрида (1,8% га);\n— сут Андижон (5,4 фоизга), Самарқанд (3,3 фоизга) вилоятларида;\n— шакар Сурхондарё (4,1%), Бухоро (3,2%) вилоятлари ва Тошкент шаҳрида (2,4%).\nРеспубликада бир ҳафта давомида ўртача нархларнинг пасайиши тухум (7,8% га ёки ўнга 9834 сўмга), картошка (18,3% га ёки 1 3337 сўмга), гуручга (1 кг учун 0,3% га ёки 10 123), ёғ(литр учун 0,9% дан 18 804 сўмгача) ва буғдой уни (ҳар кг учун 0,1% ёки 4 873 сўмга) қайд этилди.\nВилоятлар нуқтаи назаридан нархларнинг энг катта пасайиши қуйидагилар учун қайд этилди:\n— Навоий вилоятида мол гўшти (-3,0%);\n— Сирдарё (-3,2%) ва Хоразм (-2,1%) вилоятларида сут;\n— тухум Сурхондарё (-17,3%), Жиззах (-11,5%), Наманган (-10,7%) вилоятларида;\n— картошка Хоразм (-25,8%), Фарғона (-25,6%), Сурхондарё (-24,6%), Наманган (-23,8%) вилоятларида;\n— гуруч Андижон (-2,6%), Самарқанд (-1,3%), Қашқадарё (-0,8%) вилоятларида;\n— буғдой уни Наманган (-4,8%), Навоий (-1,6%) вилоятларида;\n— шакар Хоразм (-2,1%), Сирдарё (-1,5%) вилоятларида.\nЎзбекистонда кўриб чиқилаётган даврда асосий истеъмол товарлари нархлари муҳити нисбатан паст ўзгарувчанлик билан ажралиб туради.\nБир ой олдинги билан таққослаганда тухум, картошка, гуруч, ўсимлик мойи ва буғдой унининг нархи пасайганлигини кўрсатди, мол гўшти, сут ва шакар нархларининг ўсиш динамикаси эса анча секинлашди.\nTagged under: БОЗОР, МАҲСУЛОТЛАР, НАРХ, нархларни пасайтириш, ТОВАРЛАР, ЎЗБЕКИСТОН


Тожибоева нуфузли мукофотга лойиқ кўрилди\n26 ноябр 2020, Тошкент вақти: 01:22\nhttp://tbn0.google.com/images?q=tbn:hTPrXWIFks2fpM:http://jakob.clan.su/_bl/0/29136.jpg Тошкентдаги қамоқхонада жазо муддати ўтаётган таниқли ҳуқуқ ҳимоячиси Мўътабар Тожибоева инсон ҳуқуқлари ҳимоясига қўшган ҳиссаси учун нуфузли Мартин Энналс-2008 мукофоти совриндори бўлди.\nИнсон ҳуқуқларини ҳимоя қилувчи дунёдаги энг нуфузли 10 ташкилот бир овоздан ушбу мукофотни айнан М.Тожибоевага беришга қарор қилди.\n“Бу қарор бир овоздан маъқулланди. Биз ҳатто уни овозга ҳам қўйганимиз йўқ. М.Тожибоева бошқа бир неча инсон ҳуқуқлари ҳимоячилари каби амнистия қилинмади. Бунинг сабаби эса у ўзининг Андижон воқеаси юзасидан ҳукуматга билдирган айбловларидан воз кечмагани бўлди. Бу эса, шубҳасиз, эътироф этилиши лозим бўлган жасоратдир”,- деди Мартин Энналс жамғармаси раиси Ханс Тулен.\nАйни пайтда М.Тожибоеванинг яқинлари унинг фаолиятини юксак баҳолаган “Халқаро амнистия”, “Ҳьюман райтс уотч”, Инсон ҳуқуқлари халқаро федерацияси ва “Дунё қийноқларга қарши” каби энг нуфузли ташкилотларни бирлаштирган Мартин Энналс жамғармасига миннатдорлик билдирмоқда ва бу эътироф унинг озод этилишига ўз ҳиссасини қўшишига умид қилмоқда.\n“Ҳозиргина мен Мўътабар опамнинг олдидан икки соатлик учрашувдан чиқдим. Ҳаммаларингга каттадан катта салом айтди. Ким ëрдам қилаëтган бўлса, ким Мўътабар опамни қўллаб-қувватлаëтган бўлса, ҳаммасига ўзининг чуқур миннатдорлигини билдирди”,- деди М.Тожибоеванинг укаси Расулжон Тожибоев.\nАндижон воқеаларига масъул кўрилган президент Ислом Каримов ва яна бир неча давлат мулозимини халқаро судга тортиш ташаббуси билан чиққан М.Тожибоева дарҳол ҳибсга олиниб, Жиноят кодексининг 17 моддаси бўйича айбланган ва 8 йилга озодликдан маҳрум этилганди. М.Тожибоева қамоққа олиниши арафасида унга ҳам Андижон воқеаларига алоқадорлик айблари қўйилганини бемаънилик, деб айтганди.\n“Шахсан мен айбдор эканман. Нима учун бизни чақириб, гувоҳ сифатида сўроқ, терговга чақиришмайди? Айблов хулосаларининг биринчи варақлари бизни айблаш билан бошланган экан”,- деганди М.Тожибоева.\nМана шу гапларидан сўнг икки йилдан зиёд вақт мобайнида қалбакилаштирилган айбловлар асосида жазо муддатини ўтаб келаётган М.Тожибоеванинг ҳаёти борасида жиддий хавотирлар билдирилмоқда.\nҚамоқхонада М.Тожибоеванинг ҳаётини сақлаб қолиш учун унга жарроҳлик операцияси қилинди, лекин айни пайтда у саратон касаллигидан азият чекаётган бўлиши мумкин. Р.Тожибоев қамоқхона маъмурияти касаллик ташхисини сир сақлаётганини билдирди.\n“Аҳволи ниҳоят даражада яхши эмас. Кечадан бошлаб яна қамоқхона тиббий бўлимида ëтибди. Гемодез қуйишибди.Умуман гемодез қуймаса, мен ухлай олмаяпман, деяпти опам. Умуртқа томони қаттиқ безовта қилаëтган экан. Биз адвокат билан билдиришнома киргизиб, касаллик ташхисини сўраганимиз билан умуман рад жавобини беришди. Опамнинг бачадонини олиб ташлашган. Гўшт ўсиб чиққан, дейишган. Онкологияда бўлгандан кейин биз саратон эмасмикин, деган хавотирдамиз”,- деди Р.Тожибоев.\nМ.Тожибоеванинг нуфузли мукофот билан тақдирланиши, шубҳасиз, Ўзбекистонда ҳуқуқ ҳимоячилари ҳаракатини рағбатлантиради ва айни пайтда мамлакатдаги абгор инсон ҳуқуқлари вазиятини яшириб келаётган ҳукуматга босим ўтказади.\n“Мен шунга умид қиламан ва ўтмиш тажрибамизга таянган ҳолда айтаманки, бу ҳаракатларимиз ҳукуматларга босим ўтказиб келган. Нима бўлган тақдирда ҳам Ўзбекистон изоляцияда қолишни истамаган давлатдир. Ўзининг халқаро нуфузини кўтармоқчи бўлаётган Ўзбекистон ҳукумати ҳуқуқ ҳимоячиларига яхшироқ муносабатда бўлиши ва Тожибоевани озод қилиши керак”,- деди Ханс Тулен.\nМартин Энналс мукофоти билан тақдирлаш маросими жорий йилнинг 20 ноябрида Женевада ўтказилади. Ушбу мукофот тарихида унга сазовор бўлган барча инсон ҳуқуқлари ҳимоячилари маросимда шахсан иштирок этиб, мукофотни ўз қўли билан олиб келган. Женевадаги маросимга 6 ой муддат қолаётган бир пайтда М.Тожибоева ҳамон қамоқхонада қолаётир.\n“Агар тарихимизда биринчи марта мукофот совриндорининг маросимга келишига йўл қўйилмаса, бу бизнинг ҳам, БМТга аъзо давлатларнинг ҳам ҳафсаласини пир қилади. Ҳозир бу ҳақда ўйлагим ҳам келмаяпти”,- деди Ханс Тулен.


Бугун Грузия янги раҳбарияти билан музокаралар ўтказиш мақсадида Америка расмий делагацияси Тбилисига ташриф буюрди.\n28 январ 2021, Тошкент вақти: 18:49\nДелегацияга Оқ уй, Давлат Департаменти ва вазирликлар вакиллари кирган.\nИкки томон ўртасида режалаштирилган музокараларда АҚШ ва Грузия муносабатлари, келаси йили 4 ҳамда 25 январда ўтказилиши кутилаëтган президентлик ва парламент сайловларига АҚШ ҳукуматининг ëрдам кўрсатиши борасидаги масалалар муҳокама қилинади.\nАжария мухтор республикаси раҳбари Аслан Абашидзе Россияга қилган сафари чоғида Грузияда ўтадиган сайловлар муддати кейинроққа кўчирилмаса, январ ойига белгиланган сайловларни бойкот қилишини маълум қилди.\n- Мамлакатнинг олий даражали лавозимига сайловлар бундай қисқа вақт ичида ўтказилмайди. Бунга пухта тайëрланмоқ лозим., - деди Аслан Абашидзе.\nМухолифат етакчиси Михаил Саакашвили эса, Грузия янги ҳукуматини Абашидзе фикрларини инобатга олишга чақирди.


Ҳаёт мактаби – Сурхон тонги\nБош саҳифа / Маданият / Ҳаёт мактаби\nМай 18, 2019\tМаданият Изоҳ қолдириш 700 Кўрилди\nМузейимизда воҳада олиб борилган археологик қазишмалар натижасида аниқланган топилмалар сақланади.\nОсиёда ягона ҳисобланадиган Термиз археология музейида милоддан аввалги даврдан бугунги кунгача бўлган тарихий ва маданий меросимиз сақланиб келади. Бу ерда болаларга ватанпарварлик ҳиссини уйғотиш, музей ҳақидаги тасаввурларини кенгайтириш, дастлабки билимларини шакллантириш ҳамда уларга жонли мулоқот ва ҳамкорлик учун шароит яратилган.\nМузейга келувчи ёшларнинг тарихга оид билимларини ривожлантиришда ноанъанавий дастурлар, маҳорат дарслари ва кўргазмалар орқали қизиқтиришга ҳаракат қиламиз. Ёш авлодни вилоят тарихи билан мулоқотга киритиш, соҳаларни тушунтириш орқали уларда археология, этнография, тарихшунослик, музейшунослик, санъатшунослик касбларига нисбатан қизиқиш уйғотишга ҳаракат қиламиз.\nЁшларга она юрт тарихини нафақат дарсликлардан, ўқув қўлланмалардан ўрганишни, балки музей ёрдамида ҳам чуқур билим бериш ва тарғиб қилиш имкониятларини яратади. Археология музейимизда 9 та зал бўлиб, уларда турли даврлар акс этган.\nУшбу кўргазмали ашёвий манбаларга таянган ҳолда вилоятнинг нақадар бой тарихга эга эканлигини кўриб, ўрганган ҳар бир юртдошимиз тарихни мукаммал ўрганишга интилади. Музейлар мозий ва ҳаёт мактаби эканлигига амин бўлади.\nТермиз археология музейи илмий ходими\nОлдинги Оила куни кенг нишонланди\nКейинги Ўн тўрт йиллик умидворлик


By Шайх Саидаҳмад Нуриддин on 08/26/2017 ФИҚҲ ҲАЖ ВА УМРА\n(17) Муздалифада тунаш\nҲожиларнинг Муздалифада тунашлари вожиб. Расулуллоҳ соллаллоҳу алайҳи ва саллам то бомдод вақтига қадар Муздалифада тунаганлар. Бомдод вақти киргач, намоз дастлабки вақтида азон ва иқомат айтиб ўқилади. Жобир розияллоҳу анҳунинг ҳадисида шундай дейилади: “Сўнг то субҳи содиқ чиққунга қадар ёнбошлаб ёт(иб ухла)дилар. Субҳи содиқ аниқ кўрингач, азон ва иқомат айтиб бомдодни ўқидилар. Сўнг Қасвога миниб, Машъари ҳаромга (Муздалифадаги кичик бир тоққа) келдилар. Сўнг қиблага юзланиб, Аллоҳга дуо қилдилар, такбир ва таҳлил айтдилар. Тонг жуда ҳам ёришгунча шу алфозда дуо-илтижо қилиб турдилар. Сўнг қуёш чиқишидан олдин (Минога) йўл олдилар…”.\nҚуйида Муздалифага тааллуқли масалаларни зикр қиламиз.\nМуздалифада туриш ва у ерда тунаш ҳукми\nМуздалифада тунаш деганда ҳожиларнинг у ерга келиб, хоҳ ухлаб, хоҳ уйғоқ бўлсин, тунни у ерда ўтказишлари назарда тутилади. Уламолар Муздалифада тунаш ҳукми тўғрисида ихтилоф қилганлар.\nБаъзи уламоларнинг фикрича, Муздалифада тунаш суннат бўлса, бошқа бир гуруҳ уламоларнинг айтишича, Муздалифада тунаш вожиб бўлиб, бу амални тарк қилган ҳожилар қўй сўйиб, Маккадаги фақир кишиларга тарқатиши лозим. Мазкур охирги фикрни шайх Ибн Усаймин роҳимаҳуллоҳ маъқуллаб, уни ўртача фикр деб санаган. Бу гуруҳ уламолар Муздалифада тунаш рукн эмас, балки вожиб эканини исботлаш учун Урва ибн Музаррис розияллоҳу анҳудан ривоят қилинган ҳадисни далил қилишган. Унда Расулуллоҳ соллаллоҳу алайҳи ва саллам шундай дейдилар: “Ким биз билан шу намозимизда (яъни Муздалифадаги бомдод намозида) қатнашиб, то (Минога) кетгунимизга қадар биз билан бирга (Муздалифада) турса, шунингдек, бундан илгари кечасими ёки кундузими Арафотда турган бўлса, ўшанда ҳажжи комил бўлган ва (ҳаж ибодатларини тўлиқ бажариб, эҳромдан чиқиши билан) баданидаги кир-чирларни кетказган бўлади”. Маълумки, кеча бомдод вақтига келиб ниҳоясига етади. Яна маълумки, инсон бомдоддан олдин Арафотда турган бўлса, унинг Муздалифада тунаши имконсиз бўлиб қолади.\nУламолар билдирган учинчи фикрга кўра, Муздалифада тунаш худди Арафотда туриш каби ҳаж рукнларидан саналади. Бу фикр Ибн Ҳазмнинг мазҳаби бўлиб, уни Ибн Жарир Табарий ва Ибн Хузайма ихтиёр қилишган. Шунингдек, бу фикр шофеий мазҳабига оид фикрлардан биридир. Улар ўз фикрларини қўллаб-қувватлаш учун учта далил зикр қилишган бўлиб, уларни Ибн Қаййим роҳимаҳуллоҳ “Зодул маод”да баён қилган. Улар қуйидагилар:\nЮқорида зикр қилинган Урва ибн Музаррис розияллоҳу анҳудан ривоят қилинган ҳадис. Ҳадисдан олинадиган далил – “то (Минога) кетгунимизга қадар биз билан бирга (Муздалифада) турса», деган жойи.\nАллоҳ таоло айтади: «Машъари ҳаромда (яъни Муздалифада) Аллоҳни зикр қилинглар» [Бақара: 198].\nМазкур оятдаги зикрнинг амалий баёни сифатида Расулуллоҳ соллаллоҳу алайҳи ва саллам Муздалифада турганлар ва ҳаж қилиш тартибини кўрсатиб берар эканлар: «Мендан «маносиклар»ингизни (яъни ҳажда қилажак ибодатларингизни) олинглар (яъни уларни кўриб, ўрганиб олинглар», деганлар.\nМуздалифада туриш жойи\nАллоҳ таоло айтади: «Сўнг Арафотдан тушганингиздан кейин Машъари ҳаромда Аллоҳни зикр қилинг» [Бақара: 198]. Машъари ҳаром – Муздалифадаги кичик бир тоғ. Расулуллоҳ соллаллоҳу алайҳи ва саллам Муздалифанинг ўша ерида турганлар. Бироқ ҳожилар Муздалифанинг айнан ўша жойида туришлари шарт эмас. Балки улар Муздалифанинг қайси жойида турсалар ҳам бўлаверади. Зеро, Пайғамбар соллаллоҳу алайҳи ва саллам: «Мен бу ерда турдим. Аслида Жам (яъни Муздалифа)нинг барча жойи туришга яроқлидир», деганлар.\nМуздалифада дуо қилиш мустаҳаблиги\nБунга юқорида зикр қилинган Жобир розияллоҳу анҳунинг ҳадиси далолат қилади: «Сўнг қиблага юзланиб, Аллоҳга дуо қилдилар, такбир ва таҳлил айтдилар. Тонг жуда ҳам ёришгунча шу алфозда дуо-илтижо қилиб турдилар».\nМуздалифада бомдодни ўқиш вожиблиги\nМазкур ҳукм ёш болалар, кексалар ва аёллардан иборат заифҳол кишилардан ташқари барча ҳожиларга тегишлидир. Заифҳол кишилар эса мазкур кечада ой кўздан ғойиб бўлгач, Жамрати ақабада тош отиш учун Муздалифадан Минога кетаверишлари жоиз. Ибн Аббос розияллоҳу анҳумодан ривоят қилинади: «Мен Расулуллоҳ соллаллоҳу алайҳи ва саллам Муздалифа кечасида аёллар ва ёш болаларга қўшиб эртароқ (Минога) юборган кишилар қаторида бўлган эдим».\nИбн Умар розияллоҳу анҳумодан ривоят қилинади: «Расулуллоҳ соллаллоҳу алайҳи ва саллам (аёллар, ёш болалар ва кексалардан иборат) заифҳол кимсаларга кечаси Муздалифадан (Минога) кетишга рухсат бердилар».\nИбн Қаййим роҳимаҳуллоҳ айтади: «Суннатга кўра, шошилган (заифҳол) кимсалар кечанинг ярмидан эмас, балки ой кўкдан ғойиб бўлгач, Минога кетиши мумкин. Ярим кечадан сўнг кетаверса бўлади, деганларнинг бирон далили йўқ!».\n(1) Муздалифага боргач айтиладиган муайян дуолар йўқ.\n(2) Расулуллоҳ соллаллоҳу алайҳи ва салламнинг бу кечада ухламасдан тоат-ибодат билан ўтказганликлари келмаган.\n(3) Муздалифада бир муддат туриб, сўнг у ердан кетиш ёки кечанинг ярмидан сўнг эркакларнинг заифҳол одамларга қўшилиб Минога кетиши хатодир.\n(4) Шайтонга отиладиган тошчалар фақат Муздалифадан терилиши лозимлигини кўрсатадиган бирон далил йўқ. Пайғамбар соллаллоҳу алайҳи ва саллам бу тошчаларни Муздалифадан Минога кетаётиб йўлда терганлар.\n «Аш-шарҳул мумтеъ» (7/339).\n Саҳиҳ: Аҳмад (4/261), Абу Довуд (1950), Термизий (891), Насоий (5/263), Ибн Можа (3016) ривояти. Ҳадисни Термизий ҳасан ва шайх Албоний «Ал-ирво»да (1066) саҳиҳ деган.\n Муслим (1297), Абу Довуд (1970), Насоий (5/270) ривояти.\n Бухорий (1678), Муслим (1293), Абу Довуд (1939), Термизий (892), Насоий (5/261), Ибн Можа (3025) ривояти.\n Аҳмад (2/33) ривояти. Қаранг: Бухорий (1676), Муслим (1290).\nAvvalgi maqolaПайғамбаримиз намозларининг кўриниши (13)\nKeyingi maqola Савол-жавоб: “Қурбонлик қилмоқчи бўлган киши соч-соқол ва тирноқларини олмаслиги ҳақида” (Шайх Содиқ Самарқандий)


ҚУРБОН ҲАЙИТИ ҲИКМАТИ – «Ислом ота» жомеъ масжиди\nБош саҳифа/Мақолалар/ҚУРБОН ҲАЙИТИ ҲИКМАТИ\nҚурбонлик қилиш ибодати Ҳазрати Иброҳим алайхиссалом ва ўғиллари Исмоил алайхиссаломга бориб тақалади. Ҳазрати Иброхим бир куни ўғли Исмоилни қурбонлик қилаётганини тушида кўради, бу – илоҳий ваҳий бўлади. Ҳазрати Иброҳим аҳволни ўғлига тушунтиради, ўғли ҳам бунга тайёр, рози эканлигини билдиради. Ҳазрати Иброхим ўғли Исмоилни қурбонлик қилишга тайёрланаётганида жаноби Ҳақ уларнинг бу самимиятлари ва таслимиятлари сабабли Исмоилнинг ўрнига бир қўй юборади. Ҳазрати Иброҳим Исмоилнинг ўрнига бу қўйни қурбонлик қилади. Қуръони Каримда бу ҳақда айтилади:\n“Бас, қачонки у (отаси) билан бирга юрадиган бўлгач, (Иброҳим): “Эй, ўғилчам, мен тушимда сени (қурбонлик учун) сўяётганимни кўрмоқдаман. Энди сен ўзинг нима раъй (фикр) қилишингни бир (ўйлаб) кўргин”, – деган эди, у айтди : “Эй, отажон, сенга (тушингда Аллоҳ томонидан) буюрилган ишни қилгин. Иншааллаҳ, мени сабр қилувчилардан топурсан”. Бас, қачонки иккиси ҳам (Аллоҳнинг амрига) бўйин суниб, (Исмоилни қурбонликка) пешонаси билан (ерга) ётқизган эдики, Биз унга нидо қилдик: “Эй, Иброҳим! Дарҳақиқат, сен тушни тасдиқ этдинг. Албатта, Биз эзгу иш қилувчиларни мана шундай мукофотлаймиз”. Албатта, бу (қурбонликка буюришимиз) айни синовдир. Биз (Исмоилнинг) ўрнига катта бир (қўчқор) сўйишни эваз қилиб бердик. Кейинги (авлод)лар орасида у (Иброҳим) ҳақида яхши гапларни қолдирдик. Иброҳимга салом! Биз эзгу иш қилувчиларни мана шундай мукофотлаймиз! Дарҳақиқат, у Бизнинг мўмин бандаларимиздандир!”. (Ас-соффат сураси, 102-111 оятлари).\nҚурбонлик диний бир ибодат бўлишидан ташқари, айни вақтда унинг ахлоқий, ижтимоий ва иқтисодий аҳамияти ҳам бор. Қурбоник шу жиҳати билан ҳам Исломдаги ўзаро ижтимоий ёрдамлашишнинг гўзал бир намунасини ташкил этади. Қурбонликдан мақсад, Аллоҳ розилигини топиш. Бу мақсаднинг амалга ошиши эса кибр ва риёдан узоқ бўлиб, самимият ва ихлос билан қурбонликни адо этишга боғлиқдир. Аслида, Аллоҳнинг на қурбонлик гўштига, на қонига эҳтиёжи бор. Бу ҳақда Қуръони Каримда шундай марҳамат қилинади: “Аллоҳга (қурбонлик) гўштлари ҳам, қонлари ҳам етмас. Лекин, у Зотга сизлардан тақво етар. Аллоҳ сизларни ҳидоят қилгани сабабли – У зотни улуғлашларингиз учун – уларни сизларга бўйсундириб қўйди. Эзгу иш қилувчиларга хушхабар беринг!” (Ҳаж сураси, 37-оят).\nҚурбонлик луғатда “Яқинлашмоқ”, истилоҳда Қурбон ҳайити кунларида Аллоҳга маънавий яқинлашиш мақсади билан сўйилган ҳайвонга (жонлиғга) берилган номдир. Аллоҳ таолонинг неъматлари учун шукр этиш, Ҳақ йўлида фидокорлик қилиш, моддий имкониятлари йўл қўймаган кимсаларининг маълум бир вақтларда бўлса ҳам, гўшт ейишларини таъминлаш, пировардида савоб олмоқ ва бир қанча балолардан асранмоқ каби диний, ахлоқий ва ижтимоий мақсадларга етишиши Қурбонлик шаръийлигининг ҳикматидир. Қурбонлик айни пайтда исломдаги ижтимоий ўзаро ёрдамлашишнинг ва бирдамликнинг гўзал намуналаридан биридир.\nРомитан туман «Хокимулломир» жомеъ масжид\nҚурбон ҳайити қурбонлик ҲАЙИТ\nВатандош олим коронавирус бўйича таклиф берди: Масжидлар очилсин, йўллардаги блокпостлар олиб ташлансин...


"Барселона" футболчилари маошларини яна камайтирилишига қарши чиқишди | KITAB.UZ\n"Барселона" футболчилари маошларини яна камайтирилишига қарши чиқишди\n23 май куни "Барселона" президенти Жозеп Бартомеу футболчиларга мурожаат қилиб, маошларининг бир қисмидан яна бир бор воз кечишни сўраган. Клуб пандемия туфайли молиявий қийинчиликни бошдан кечирмоқда, раҳбарият футболчилар маошини камайтириш орқали муаммони ҳал қилмоқчи.\nКаталония клуби футболчилари сўнгги уч ой давомида маошларининг 17 фоизидан воз кечишди. Бунинг натижасида клуб 40 миллион евро тежашга муваффақ бўлган.\nЭндиликда Бартомеу яна 10 миллион еврони иқтисод қилиб қолмоқчи. Аммо бу сафар футболчилар маошлари камайишига рози бўлишмади.